EMPISA MU KANISA YA BALONDE--Matthew 18New Page - Modern Reformer\nEMPISA MU KANISA YA BALONDE\nMuganda wo bw'akukola obubi genda omubuulirire ggwe naye mwekka: bw'akuwulira ng'ofunye muganda wo.\nNaye bw'atawulira, twala omulala naawe oba babiri era mu kamwa k'abajulirwa ababiri oba basatu buli kigambo kikakate.\nEra bw'agaana okuwulira abo buulira ekkanisa: era bw'agaana okuwulira n'ekkanisa, abeere gy'oli nga munnaggwanga era omuwooza.\nMazima mbagamba nti Byonna bye mulisiba ku nsi birisibwa mu ggulu: era byonna bye mulisumulula ku nsi birisumululibwa mu ggulu. (Mat 18:15 -18)\nOmulimu gw’empisa mu kanisa sigwa bakadde bokka, wabula bamemba b’ekanisa bonna. Omuntu singa aba akoze ensobi oba ekibi, obukyamu bwe bulina okusongebwako okuva eri oyo gwebasobeza oba oyo alabye ensobi eyo oba ekibi ekyo. Singa omuntu alemwa okuleka ensobi eyo oba ekibi ekyo nga bamaze okukimulaga, nasalawo okugenda mu maaso n’ekibi ekyo oba ensobi, awo aboluganda babiri oba basatu abatalina kyebamanyi kunsonga eno bategezebwa ensonga eno basobole okwogerako n’owoluganda alina ensobi oba ekibi. (basobola okuba abakadde oba abatali) owolugnda bwawuliriza amagezi g’aboluganda bano ababiri oba abasatu nebakanya ensonga eyo ebeera ewedde – owoluganda alina ensobi oba ekibi kiba kigwanidde okugoberera amageezi agamuwereddwa baganda be, wabula singa owoluganda asalawo okweyongera okula ekibi oba ensobi ye, ab’oluganda bano balina okuleeta ensonga eno eri ekkanisa yonna (naye simukwanguyiriza, oluvanyuma lwokugumikiriza okumala ekiseera) awo ekkanisa ettule kyoka abakadde tebalina kuba balamuzi eri baganda babwe, okusalawo kulina kuva eri ba memba bonna ab’ekanisa ey’omukitundu ekyo.\nOkugoberera enkola ezo esatu waggulu nga n’abakadde bakitegedde bulungi, bugenda kuba buvunanyizibwa bwabwe okuyita olukiiko lwabona olw’ekanisa ey’abalonde bokka eno nga yekooti eyokuntiko okuwulira omusango guno nga buli nsonga yonna evayo bulungi mu mazima wansi w’Omukulu, mukama waffe era Omutwe gw’ekanisa Yesu Massiayah, aboluganda basala omusango nga bagoberedde bulung buli nsonga awatali kusaliriza wabula buli kimu nga kikolebwa mu mazima era mulwatu n’okwegendereza okwekika ekyawaggulu, aboluganda bonna balina okubanga bali bumu nebasalwo. Aboluganda tebawa muntu oyo kibonerezo kubanga kitaffe yekka yasobola okuwa ekibonerezo ekisanira eri buli muntu yenna, yamanyi okugaba empeera esanira. (Bar 12:21) Temuwalananga mwekka ggwanga, abaagalwa, naye waakiri musegulirenga obusungu: kubanga kyawandiikibwa nti Okuwalana kwange; nze ndisasula, bw'ayogera Mukama.\nNaye omulabe wo bw'alumwanga enjala, muliisenga; bw'alumwanga ennyonta, munywesenga kubanga bw'okola bw'otyo, olimukumira amanda g'omuliro ku mutwe gwe.\nTowangulwanga bubi, naye wangulanga obubi olw'obulungi.\n(Bar 8:9 -10) Naye mmwe temuli mu mubiri, wabula mu mwoyo, oba ng'Omwoyo gwa Katonda atuula mu mmwe. Naye omuntu bw'ataba na Mwoyo gwa Kristo, oyo si wuwe.\nEra oba nga Kristo ali mu mmwe, omubiri nga gufudde olw'ekibi; naye omwoyo bwe bulamu olw'obutuukirivu.\nKale owuluganda (Omusobya) bwagana okuwulira n’okugondera ekkanisa kyesazewo, tewali kibonerezo kimutekebwako. Wabula ekkanisa ekola ki? Ekkanisa emujjako obwa memba bwaayo n’okungaana newatabawo nate nkolagaana yonna eri oyo nga aboluganda. Omutu oyo aba afuuse munagwange era nga omuwooza eri ekkanisa. (Mat 18:17) Era bw'agaana okuwulira abo buulira ekkanisa: era bw'agaana okuwulira n'ekkanisa, abeere gy'oli nga munnaggwanga era omuwooza.\nAboluganda balina okwegendereza obutaleetawo kakyankalano okuleteera abebweru okumanya ebigenda mu maaso, ensonga zino zirina kuba wakati wa Kkanisa ne mukama waffe Yesu omukulu w’ekkanisa. Abolunda tebalina kwogera bubi eri omuntu ono eri banagwanga mu lwattu wabula aboluganda balina okugoberera ekigambo kino;\nKubanga era naffe edda twali basirusiru, abatawulira, abalimbibwa, nga tuweereza okwegomba n'ebinyumu ebitali bimu, nga tubeera mu ttima n'obuggya, abeekyayisa, era nga tukyawagana.\nNaye obulungi bw'Omulokozi waffe Katonda n'okwagala kwe eri abantu bwe byalabika,\nn'atulokola, si lwa bikolwa eby'omu butuukirivu bye twalokoka ffe wabula olw'okusaasira kwe, olw'okunaazibwa okw'okuzaalibwa omulundi ogw'okubiri n'okufuulibwa abaggya Omwoyo Omutukuvu,\ngwe yatufukako olw'obugagga, ku bwa Yesu Kristo Omulokozi waffe; (Tito 3:2-5)\nKale, bwe tunaalabanga ebbanga, tubakolenga obulungi bonna, naye okusinga abo abali mu nnyumba ey'okukkiriza. (Abagalatiya 6:10).\nEky'enkomerero, mwenna mubeerenga n'emmeeme emu, abasaasiragana, abaagalana ng'ab'oluganda, ab'ekisa, abawombeefu:\nabatawalananga kibi olw'ekibi, oba ekivume olw'ekivume; naye obutafaanana ng'ebyo, abasabira omukisa; kubanga ekyo kye mwayitirwa, mulyoke musikire omukisa. (1Petero 3:8 -9) okwagala okusanidde kwekwo okulemera kunsonga entuufu nga tugondera Omutonzi waffe wamu ne mukama waffe Yesu. Oba nga kitugwanira okukola obulungi bonna tusingewo eri oyo owuluganda !!! tuteekwa okubeera abagumikiriziganya, abakakamu, abawombeefu, abazibila banaffe eri obuzibu bwona obutabaswaza eri banaggwanga oba eri ab’enyumba y’okukiriza okutuusa nga buli nsonga ekwatiddwa bulungi ddala awatali kupapa wabula nga waliwo okusaba kubli mutendera okufuna amagezi amatuufu nga abalunganda bajjukira ekigambo kino Omutume Yakoba kye lungamizibwa; Baganda bange, omuntu yenna mu mmwe bw'akyamanga okuva mu mazima, omuntu n'amala amukyusa,\nategeerenga ng'akyusa alina ebibi mu bukyamu obw'ekkubo lye alirokola obulamu mu kufa, era alibikka ku bibi bingi.(Yakobo 5:20)\nAwo abagalwa abawe mmwe, ng'obugagga bw'ekitiibwa kye bwe buli, okunywezebwa n'amaanyi mu Mwoyo gwe mu muntu ow'omunda:\nKristo atuulenga mu mitima g'yammwe olw'okukkiriza; mubeerenga n'emmizi munywezebwenga mu kwagala, mulyoke muweebwe amaanyi okukwatanga n'amagezi awamu n'abatukuvu bwonna obugazi n'obuwanvu n'obugulumivu n'okugenda wansi bwe biri (Bed 3:15-18) eKkanisa nga eri mukugezesebwa okusalwo obulungi, ensonga etuufu bafube nyo okulaba nga Kubanga okwagala kwa Kristo kutuwaliriza, nga tulowooza bwe tuti ng'omu yabafiirira bonna, bonna kyebaava bafa;\nnaye yafiirira bonna, abalamu balemenga okubeera abalamu nate ku bwabwe bokka, wabula ku bw'oyo eyabafiirira n'azuukira. Eddobozi lye Kkanisa erisariddwawo lilina okugonderwa bamemba bonna awatali kwesalamu.\nAboluganda kale ensonga eno engeri gyeli enkulu enyo tusanidde okwekuuma mu mpiisa ennungu obudde bwonna tuleme okuletera banaffe ekyambika. Olumu ensoobi ebeera singenderere kyoka ate olumu omutu omu ayinza obutategera bulungi mune naye mubyona tufube okwekumira mu kwagala kwa kitaffe kubanga abaana ba kitaffe tebakola kibi (1 Yok 3:9-10) Buli muntu yenna eyazaalibwa Katonda takola kibi, kubanga ensigo ye ebeera mu ye; so tayinza kukola kibi, kubanga yazaalibwa Katonda.\nKubanga kino kye kigambo kye mwawulira okuva ku lubereberye ffe okwagalananga, laba tulina buli mukisa gwonna ogw’Omwoyo era tumanyi nga buli muntu yenna eyazaalibwa Katonda takola kibi; naye eyazaalibwa Katonda amukuuma, omubi n'atamukomako. Ekitonde ekigya – eKkanisa elina ebilagiro kubuli nsonga yonna okuva eri Omukulu w’ekkanisa era Omutwe mukama waffe Yesu MassiaYah, kati eri ensonga eno enkulu enyo Omwoyo wokwagala ateekwa okuba mu boluganda newatabawo kusooka kwogera kunsonga zino ate oluvanyuma abakadde n’ebalyoka bayita olukiiko nga kumpi bamemba bamaze okusalawo dda mu mitima gyabwe, ekyo kibi nyo. Aboluganda tebagenda mu lukiiko kuswaza munabwe nedda, wabula ekigendererwa kuyamba waluganda asobole okulaba ensoobi ye era yenenye akyuke mangu ddala.\nEnsoobi telina kwogerwako nga omusobya taliwo.\nOluvanyuma nga emitendera gyona nga giwedde ekkanisa nesalwo omuntu yo okubanga mu naggwanga, buli memba w’ekkanisa alina okusalawo mu ye nga ye mubwenkanya. Okusalawo omuntu ono okuba munaggwanga, okumujjako eddembe lyokungaano awamu naye, ekyo kikolwa kya butukirivu ekyatuweebwa mukama waffe Yesu, okweyawula nabo abatatambula bulungi mungeri esanidde. Sikumweyawulirako ddala ddala wabula okumuwayo omukisa ategere ensoobi ye era afube nga bwasobola agiveemu akomewo mu boluganda.\nOKULOPA OMUKADDE W'EKKANISA\nTokkirizanga kiroope ku mukadde awatali bajulirwa babiri oba basatu. (Tim 5:19)\nAbagalwa mu linya lya mukama waffe Yesu Omutume Paulo mukuyigiriza kwe kunsonga eno atulaga ensonga ebiri enkunlu;\n(1) Omukadde bwalondebwe mu Kkanisa era alina ebisanyizo byonna ne mpisa zonna okubanga kyakulabirako eri bonna, muntu Mukulu mukutegera amazima era omuwereza woyo ali waggulu enyo YHWH.\n(2) Omukadde ali mukifo ekyobuvunanyizibwa obungi era omulabe setan amutaddeko amaaso okumulumba essaawa zonna olwensonga zino; Obujja, Ensaalwa, Obukyaayi, Empaaka n'engeri endala nyingi okuba eri abaamu nga mukama waffe Yesu bweyategeeza nti;\nKimumala omuyigirizwa okuba ng'amuyigiriza, n'omuddu okuba nga mukama we. Oba nga bayise nannyini nju Beeruzebuli, tebalisinzaawo abo abali mu nju ye? (Mat 10:25)\nTemwewuunyanga, ab'oluganda, ensi bw'ebakyawanga.\nFfe tumanyi nga twava mu kufa ne tuyingira mu bulamu, kubanga twagala ab'oluganda. Atayagala abeera mu kufa. (1Yok 3:13-14)\nEnsi bw'ebakyawanga mumanyi nga yasooka kukyawa nze nga tennaba kukyawa mmwe.\nSinga mubadde ba nsi, ensi yandyagadde ekyayo; naye kubanga temuli ba nsi, naye nze nnabalonda mu nsi, ensi kyeva ebakyawa. (Yok 15:18-19)\nOmuntu gyakoma okuba omwesigwa mukuwereeza gyakoma okufanaana mukama waffe Yesu era bwatyo afuuka omuwereza omulungi asaana okuba Omukadde w'ekkanisa, ateera gyakoma okuba omulungi gyakoma okuba n'abalabe abangi ddala, sisetani yekka naye nabo setani balimbalimba.\nOmukadde alina okuziyizibwa eri abakyamu bano n'okunenyezebwa mubukyamu eri buli kigambo okubanga tumusuubira okuba nga wampiisa nnungi nyo okusinga bonna abomukibiina. Olugambo okuva mu abo abanafu ekyo tekiba kirope Ku mukadde w'ekkanisa (Mat 18:15) sikituufu obutagoberera nga mukama waffe Yesu bwalungamya ensonga eno. Ensonga nga tenaropebwa omuntu alina okuba nga alabaganye n'omukadde oyo nga agaberera matayo 18:15, okusooka omu n'oluvanyuma ababiri oba basatu, egyo emitendera nga giwedde bulungi awo omuntu asobola okuleeta ensonga eno eri ekkanisa.\nMazima kikulu nyo Omukadde naye okuyisibwa nga bamemba abalala bonna okubanga tewali Mukulu asinga mune ffena tuli baluganda, ekifo no buvunanyizibwa bwalina tebumuwa nkizo yonna obutagoberera mitendera mituufu.\nKyoka ensonga ya bajjulizi elina okuba nga Eva mundowooza y'ekitonde ekigya so sikikadde, olugambo, kalebule okuba mu abo abanafu era abakyalina embala ey'omuntu ow'edda. Abantu babiri oba basatu bwebaleeta ensonga nga bagoberera bulungi emitendera gy'ekanisa kilungi naye era tulinda n'etumala okuwulira noludda olulala nga bonna bali wamu mukama waffe Yesu natulungamya ekituufu kyetusobola okukola eri omukyamu okumukomyewo mu butukirivu. Bwetugoberera obulungi nga mukama waffe Yesu bweyatuyigiriza omukadde w'ekkanisa asobola okulopebwa era ekkanisa n'emulungamya singa abeera alina ekizibu ku bulamu bwe.\nAbantu bangi bategeeza nti bayitibwa okubulira enjiri, era nebategeeza nti naye tebamanyi lwaki bayitibwa, bongerako nti balaba nga Bali tebasanira omulimu gw'enjiri ey'ekitiibwa okubanga tebalina ebisanyizo omuwereza, emirundi mingo nga balemwa okuyiba eddobozi elibayita. Abantu bano bafuna ebibuuzo munda mu mutima gwabwe lwaki? Oba siwulira bulungi? (Kino kibaawo nyo nga omuntu tanaba n'akukiriza kufuuka mugoberezi wa MassiYah) nga wulira nti alina okujja eri omutonzi amuwereze era amangu ago ekifaanyi kyafuna kyekyo kyalaba mu Kkanisa ya Babuloni ekyaama kyobujjemu! Olusi omuntu asanyukira engeri abantu bank gyebambala mu nga mute awulira ayagala okwambala ku kyambazlo ekyo naye afune ku ekitiibwa ekyamaanyi, omusala ogw'amaanyi, okuva mu biwebwaayon'ekimu eky'ekumi. Kati omuntu bwawulira bwatyo munda he alabira ddala nga Katonda amuyise okumuwereza, Kati waliwo bangi abalina abo leero nga bwebatyo bwebarowooza nga bayitibwa mu kuwereza.\nNjagala ojuukire kino nti bonna bamemba b'ekkanisa bayitibwa okubulira si okwagala kwabwe oba kwa birabo by'ebalina naye kyasanyusa Taata n'omwana we gwe okuyitibwa okuba omuwereza nga bwetusoma mu (1Petero 2:9-10) Naye mmwe muli ggwanga ddonde, bakabona ba kabaka, kika kitukuvu, bantu ba nvuma, mulyoke mubuulirenga ebirungi by'oyo eyabayita okuva mu kizikiza okuyingira mu kutangaala kwe okw'ekitalo:\nedda abataali ggwanga, naye kaakano muli ggwanga lya Katonda: abaali batasaasirwa, naye kaakano musaasiddwa. Okuyitibwa kino kwabo bonna abafuna omwoyo Omutukuvu owa maxima oba baavu, oba bagaga, oba basoma oba tebasoma, oba baddugavu oba beeru, bamyuufu, bakyenvu bonna, tewali kisinga kufukibwa mafuuta ga mwoyo Omutukuvu;\nAweereddwa omukisa omuntu eyeesiga Mukama, N'atabassaamu ekitiibwa ab'amalala newakubadde abakyamira mu bulimba.(Zab 40:3)\nBuli alina amagezi anaalowoozanga ebyo, Era banaafumiitirizanga okusaasira kwa Mukama.Omutukuvu. (Zab 107:43)\nMazima bwatyo bweyayita abatume (12) nabawa omulimu ogwenjawulo nabategeeza nti abantu bagenda kuwulira ebigambo byabwe. (Mat 25:15)N'awa omu ettalanta ttaano, omulala bbiri, omulala emu; buli muntu ng'obuyinza bwe bwe bwali; n'agenda. Amangu ago oli eyaweebwa ettalanta ettaano n'agenda n'azisuubuzisa n'aviisaamu ettalanta ttaano endala.\nNewankubadde nga mukama waffe Yesu yatuyita mu kuwereza ffena naye bangi bagenda kwefula abasomesa a bayitibwa nga benonyeza ebyabwe ku bwabwe, kati omulimu gw'ekanisa owe tunula enkaliriza okulaba nga bagoberera omukulu w'okukiriza mukama waffe Yesu omutwe era omukulembeze waffe ow'okuntiiko, sikunonya byetagala ffe, oba ebirubirirwa byaffe nedda wabula Kitaffe byayagala byokka. Okubanga okugaana okukola obunanyizibwa obwo kuba kugaana kukola kigambok kye, era kulwanyisa maxima netufuuka abalabe eri ekkanisa.\nEkiragiro lya mukama waffe Yesu kilabika bulungi nyo wano; Kubanga buli muntu yenna eyeegulumiza alitoowazibwa; n'oyo eyeetoowaza aligulumizibwa. Era n'agamba n'oyo eyamuyise nti Bw'ofumbanga emmere ey'ekyemisana oba ey'ekyeggulo, toyitanga mikwano gyo, newakubadde baganda bo, newakubadde ab'ekika kyo, newakubadde baliraanwa bo abagagga; mpozzi baleme okukuyita nate nabo, ne wabaawo okukusasula (Lukka 14:11-12), ekkanisa erina okugoberera ebiragiro era nga eno yeyina okuba endowooza ya bamemba bonn a b'ekkanisa okubulira n'okugondera mukama waffe Yesu. Enkola ya mukama waffe Yesu yakuyimusa oyo omwesigwa, agumikiriza mu kukola obulungi; (Lukka 6:10) Aba omwesigwa ku kintu ekitono ennyo, ne ku kinene aba mwesigwa: era aba omulyazaamaanyi ku kintu ekitono ennyo, ne ku kinene aba mulyazaamaanyi. Kale bwe mutaabenga beesigwa ku mamona atali mutuukirivu, ani alibateresa obugagga obw'amazima?\nEra wulira nakino mu (mat 25:21-23) Mukama we n'amugamba nti Weebale, oli muddu mulungi mwesigwa: wali mwesigwa mu bitono, ndikusigira ebingi: yingira mu ssanyu lya mukama wo. N'oli eyaweebwa ettalanta ebbiri n'ajja n'agamba nti Mukama wange, wandekera ettalanta bbiri: laba, naviisaamu ettalanta bbiri endala.\nMukama we n'amugamba nti Weebale, oli muddu mulungi mwesigwa; wali mwesigwa mu bitono, ndikusigira ebingi: yingira mu ssanyu lya mukama wo. Waliwo eddala ery'okuyimusa abesigwa munkola ya mukama waffe Yesu, kale awo kigwanira nyo okugoberera amageezi agaava mu ggulu eri buli ensonga gonna nga tuwereza mukama waffe Yesu wamu n'aboluganda.\nOwuluganda yenna bwaba nga anonya era nga bagoberera kwagala owe oyo abamu tasanidde kulonda newankubadde nga alina obusobozi okuba omukadde era nga alabika nga omuwereza, wabula abo abawombeefu be batekeddwa okulondebwa. Singa omukadde amala nakyuka okuva mu mpiisa natandika okwenonyeza ekitiibwa, okola byayagala, okufuka nakyemalira nga eggalo esajja oyo aba alina okugibwa mu buvunanyizibwa nga tugoberera bulungi (mat 18:15) ekyo kiba kimuyamba okumutereza mu mpiisa za abalonde.\nAboluganda bonna abagala omuwereza mu Kkanisa wamu n'emunsi; tekitekwa kuba nga kiva mukweyagaliza kifo ekya bukulu, naye okwagala okuwereza mukama waffe Yesu n'aboluganda awatali kweyagaliza kwona kwona wabula mu buwombeefu obusingayo. Ffena tukimanyi nti okweyagaliza kwekwasula setani okuva mu kisa n'okuwereza Omutonzi nafuula omulabe wa kitaffe mu butukirivu bwona, bwatyo yakyaawa amazima nayagala okukola byayagala ye kululye. Wulira bweyagamba; N'oyogera mu mutima gwo nti Ndirinnya mu ggulu, ndigulumiza entebe yange okusinga emmunyeeye za Katonda; era ndituula ku lusozi olw'ekibiina, ku njuyi ez'enkomerero ez'obukiika obwa kkono: ndirinnya okusinga ebire we bikoma; ndifaanana oyo ali waggulu ennyo. (IsaaYah 14:12-14).\nBwekityo owuluganda bwawulira nga bayitibwa okuwereza ekkanisa yelina okumukakasa nga bamulonda okukola omulimu ogwo, omuntu henna tasobola kwelonda kuwereza. Kigwanidde okugoberera obulungi ebiragiro bya Mukama waffe Yesu awatali okumenya yadde ekimu bwekiti, kubanga omuntu yenna bwatagoberera nkola ntuufu tasaana kuba nab buvunanyizibwa bwona mu Kkanisa ya Katonda.\nLABULA BA KYEWAGULA.\nKyenva njagala abakyali abato bafumbirwenga, bazaalenga abaana, bafugenga ennyumba, balemenga okuwa omulabe ebbanga w'ayima okuvuma: kubanga waliwo kaakano abaakyuka okugoberera Setaani. (1tim 5:14,15).\nKino sikya bakadde bokka naye Kkanisa gonna, n'abakadde nabo balabulwa! Newankubadde nga ekkanisa ekitonde ekigya balina enkolagaana ennungi era nga butukirivu eri Katonda mu linya lya Yesu MassiYah, bulk omu alina obunafu obwenjawulo obuva mu Omubiri. Era ffe abalina amaanyi kitugwanidde okwetikkanga obunafu bw'abo abatalina maanyi, so si kwesanyusanga fekka.\nBuli muntu mu ffe asanyusenga munne mu bulungi olw'okuzimba.\nKubanga era ne Kristo teyeesanyusanga yekka: naye, nga bwe kyawandiikibwa, nti Ebivume byabwe abaakuvuma byagwa ku nze. Njogera mu buntu olw'obunafu bw'omubiri gwammwe: kuba nga bwe mwawangayo ebitundu byammwe okuba baddu eri obugwagwa n'eri obujeemu okujeemanga, bwe mutyo kaakano muwengayo ebitundu byanmwe okubanga abaddu eri obutuukirivu okutukuzibwa. Okusonga ku bunafu bwa ba naffe n'ekigendererwa eky'okubawakanya sikituufu, era ekyo kiba kwetuusako bulabe bwetunonya ensoobi z'abanaffe, kibavirako okuzukusa obunaafu bwabwe obw'omubiri, ekikolwa nga ekyo kiba kibi nyo, era tekiva eri Katonda kitaffe mu mwoyo omutukuvu.\nOkugiriza kuno kwabo abalala edda okuweebwa ekirabo ky'omwoyo Omutukuvu, omwoyo owamazima, omwoyo w'obutukuvu, omwoyo w'obuwombeefu, omwoyo w'okwagala. Abo b'ebaana ba kitaffe abakula mu kisa kyonna eky'omwoyo, era abalonde bano babeera mu katyabaga okuwakanyizibwa eri bulk kasonga konna konna aakabatukako. Wabula olw' omwoyo w'okwagala basobola okwenganga obunafu bwona obwa b'oluganda, batweekwa okuba bulindala okubakola obulungi ekiseera kyonna; sikubeera mu ntalo, okunoonya ensoobi zabalala, okubogerako kalebule wabula kimu kyoka obeera n'ekiragiro ekikulu enyo omwoyo w'okwagala kitaffe YHWH, mukama waffe Yesu, aboluganda n'abantu bonna mu bukakamu, mu kugumikiriza, mu buwombeefu, ekyo kituyamba ffena okuwanirira obunafu bwa banaffe nga sibwetutunulira buli ekiseera wabula, okutunulira obunafu bwaffe n'okubujjirawo ddala.\nBatalina mpiisa tebasaana kusususta n'akubawagira mu nsoobi zabwe, wabula nga tubakwatirwa ekisa mu kwagala tusobola okubayamba nti Omutonzi waffe siwa kavuuyo wabula alina enkola gyagoberera mu buli kyakola okusobola okumuyamba tukule mungeri y'okufanana Omwana we Mukama waffe Yesu MassiaYah. (2Petero 3:17-18) Kale, abaagalwa, kubanga musoose okutegeera, mwekuumanga muleme okugwa okuva mu bunywevu bwammwe mmwe nga mutwalibwa obukyamu bw'ababi. Naye mukulire mu kisa ne mu kutegeera Mukama waffe era Omulokozi Yesu Kristo. Oyo aweebwenga ekitiibwa kaakano era n'okutuusa ku lunaku olw'emirembe n'emirembe. Amiina. Omutume Paulo atukubiriza bwati kunsonga eno; (Ebef 5:18-21) So temutamiiranga mwenge, kubanga mu gwo mulimu okwegayaggula, naye mujjulenga Omwoyo; nga mwogeragananga mu zabbuli n'ennyimba n'ebiyiiye eby'Omwoyo, nga muyimbanga, nga mumukubiranga ennanga mu mutima gwammwe Mukama waffe; nga mwebazanga ennaku zonna olwa byonna Katonda Kitaffe mu linnya lya Mukama waffe Yesu Kristo; nga muwuliragananga mu kutya Kristo.\nKale abaana ba kitaffe abajjudde omwoyo Omutukuvu ow'amageezi n'okutegeera bagoberera mu nkola ya Mukama waffe Yesu nga bwelagiddwa Ku bulk ensonga yonna oba ensonga ntono oba nene batunulira Mukama waffe Yesu omutandisi era omutukiriza w'okukiriza kwaffe. Singa ffena twamala okutukirira twandibadde tulowooza mungeri emu nga mukama waffe Yesu bawali mukulowooza okumu n'etaata YHWH omuyinza w'ebintu byonna.\nBanaffe abatawulira sibakunenya buli ekiseera olw'embeera yabwe. Abantu abamu bazalibwa nga bakyamizibwa kale bayambala ekyambalo ekyo eky'obulalambavu mu bulamu bwabwe. Kale obutagoberera enkola ntuufu bwebumu kubunafu bwabwe bwetuyina okubayambako mu kisa nokwagala okungi enyo, wabula tuyina okumanya n'okwegendereza okulaba nti tebaleeta bulabe n'abuzibu ku Kkanisa ya batukuvu; ekyokulabirako; okulemesa aboluganda okuyiga, okukola obuwereeza bwona obwetagisa. Sikwagala kwa kitaffe YHWH nti aboluganda babeera n'ekisa wamu n'obuwombeefu obutuusa omukiriza okwonoona n'okumenya ekiragilokye kyona kyona nti okubanga ayamba olwoluganda omunafu, Nedda. Naye mu kkanisa njagala okwogeranga ebigambo bitaano n'amagezi gange, ndyoke njigirizenga n'abalala, okusinga ebigambo akakumi mu lulimi obulimi. Ab'oluganda, temubanga baana bato mu magezi: naye mu ttima mubeerenga baana bawere, naye mu magezi mubeerenga bakulu. Nga tuyamba ow'oluganda okuva mu obunafu, tukikola mu bukakamu, mu buwombeefu kyoka mu buvuumu nga tugoberera ekiragiro ekikulu eky'okwagala, ekirina okulabika enyo mu baana ba kitaffe bonna.\nOKULABULA KIRAGIRO ERI BONNA.\nNaye tubeegayirira, ab'oluganda, okumanyanga abafuba okukola emirimu mu mmwe, ababafuga mu Mukama waffe, abababuulirira; n'okubassaagamu ekitiibwa ennyo nnyini mu kwagala olw'omulimu gwabwe. Mubeerenga n'emirembe mu mmwe. (1Abases 5:12-13)\nTulina okumanya obulungi nti kino ekiragiro eky'okulabula kikolebwa abakadde abo ababulira era abakola omulimu ogwokuwereza mu Kkanisa wabula sibuli waluganda nti awereddwa omulimu guno okugukola. Omulimu ogw'okulabula omuntu eri obukyamu oba ensoobi gwetagisa omuntu alina ekitone ekyokwendereza enyo. Mukulonda abakadde be Kkanisa kigwanira ddala okulonda abo abalina akabonero akalaga nga bakulu ddala kunsonga z'omwoyo ate ne mumbeera z'obulamu buno munsi yaffe mwetuwangalira, bano tetubalonda kukulembeera nkungaana za kuyiga ekigambo kyoka naye n'okulaga empisa, n'enkola bonna ezigobererwa mu Kkanisa okwo saako okulabula abo abatatambula bulungi ku mutindo og'ekanisa.\nAmagezi agw'obwakatonda bwegaba nga gagobereddwa bulungi mu ku londa abakadde be kanisa nkakasa abo abasinga obulungi balondebwa, si abo abakakyuka. Tukiriza nti aboluganda Mukama waffe Yesu abakozesaza bulungi okulonda abo Taata beyasaako akabonero ko butukirivu . Abakulembeze bano bwebaba n'ekigera eky'omwoyo wa Kitaffe bakulembera bulungi era emirembe egiva eri kitaffe n'e Mukama waffe Yesu negibeera naffe.\nOKUNENYA MU LWATU.\nOkunenya okw'omu lwatu olumu kyetagiisa a b'ekkanisa bonna bategere nga omutume Paulo bwakiraga wano; Aboonoona obanenyezanga mu maaso g'abantu bonna, era n'abalala balyoke batyenga.\nTonywanga mazzi gokka, naye onywanga ne ku mwenge katono olw'olubuto lwo n'olw'okulwalalwala. Waliwo abantu ebibi byabwe biba mu lwatu; nga bibakulembera okugenda mu musango era n'abalala bibavaako nnyuma.\nEra bwe kityo n'ebikolwa ebirungi biba mu lwatu; ne bwe kitaba bwe kityo tebirirema kwolesebwa.\nOmutume Yokana naye atulaga ensonga eno;Omuntu yenna bw'alabanga muganda we ng'akola ekibi ekitali kya kufa, anaasabanga, ne Katonda anaamuweeranga obulamu abo abakola ekibi ekitali kya kufa. Waliwo ekibi eky'okufa: ekyo si kye njogerako okukyegayiririranga Buli ekitali kya butuukirivu kibi: era waliwo ekibi ekitali kya kufa. Tumanyi nga buli muntu yenna eyazaalibwa Katonda takola kibi; naye eyazaalibwa Katonda amukuuma, omubi n'atamukomako. Tumanyi nga tuli ba Katonda, n'ensi yonna eri mu bubi.\nEra tumanyi nga Omwana wa Katonda yajja n'atuwa amagezi n'okutegeera tutegeera amazima, era tuli mu oyo ow'amazima, mu Mwana we Yesu Kristo. Oyo ye Katonda ow'amazima, n'obulamu obutaggwaawo. Abaana abato, mwekuumenga ebifaananyi.\nKino kikulu nyo okukitegeera; Kale kubanga kisigaddeyo abalala okukiyingiramu, n'abo abaasooka okubuulirwa, enjiri ne batayingira olw'obutagonda, nate ayawula olunaku gundi, ng'ayogerera mu Dawudi oluvannyuma lw'ebiro ebingi bwe biti, nti Leero, nga bwe kyogeddwa olubereberye, Leero bwe munaawulira eddoboozi lye, Temukakanyaza mitima gyammwe. Kuba singa Yoswa yabawummuza, teyandyogedde ku lunaku lulala oluvannyuma lw'ebyo. (Beb 4:6-8)\nKuba bwe tugenderera okwonoona nga tumaze okuweebwa okutegeera amazima, tewasigaddeeyo nate ssaddaaka olw'ebibi, wabula okulindirira n'obuti omusango, n'obukambwe obw'omuliro ogugenda okwokya abalabe. Anyooma amateeka ga Musa afa awatali kusaasirwa olw'abajulirwa ababiri oba basatu: mulowooza mutya, okubonerezebwa oyo kw'alisaanyizibwa kulyenkana wa okusinga okuba okubi eyalinnyiririra ddala Omwana wa Katonda, n'alowooza omusaayi gw'endagaano ogwamutukuza obutaba mutukuvu, n'agirira ekyejo Omwoyo ow'ekisa? Kubanga tumumanyi oyo eyayogera nti Eggwanga lyange, nze ndiwalana. Era nate nti Mukama alisalira omusango abantu be. Kigambo kya ntiisa okugwa mu mikono gya Katonda omulamu. Mukama waffe Yesu atulabulira ddala okuyita mu omutume Yokana (2Yok 9-11) Buli muntu ayitirira n'atabeera mu kuyigiriza kwa Kristo talina Katonda: abeera mu kuyigiriza okwo, oyo alina Kitaffe era n'Omwana. Omuntu yenna bw'ajjanga gye muli n'ataleeta kuyigiriza okwo temumusembezanga mu nnyumba, so temumulamusanga: kubanga amulamusa assa ekimu naye mu bikolwa bye ebibi. Kuno kwona kulabula baluganda bawulire bakole ekyo Kitaffe kyayagala.\nMbagaliza okusoma obulungi era Mukama waffe Yesu ne Taata agagte omukisa Ku bigamba bino;


Bukedde Online - Vision Group etongozza okusimba emiti\nOwa LDU asse omuntu mu kikwekweto\nKKAMPUNI ya Vision Group efulumya ne Bukedde etongozza kkampeyini y’okusimba emiti akakadde kalamba okutaasa obutonde bw’ensi.\nAkulira Vision Group, Robert Kabushenga ng’annyonnyola.\nEnteekateeka eno, yalangiriddwa akulira Vision Group, Robert Kabushenga ku Lwokuna n’agamba nti, buli muntu omuti gw’agenda okusimba, agenda kugusimba ku lwa muzzukulu we.\nYannyonnyodde nti, mu bbanga lya myaka 20 mu maaso, emiti egigenda okusimbibwa gijja kubeera mikulu ddala omugigi gw’abazukkulu we gunaatuukira.\nYagambye nti, baagala okusimba ebika by’emiti binnansangwa omuli ffene, emivule, emigavu n’ebika ebirala.\nKabushenga yagambye nti, waliwo engeri ssatu omuntu z’asobola okuyitamu okwenyigira mu nteekateeka eno.\nEsooka kwewandiisa mu nteekateeka eno okufuna emiti egy’okusimba, okuwaayo ssente okuva ku mutwalo n’okwambuka waggulu okuyambako mu nteekateeka eno oba okukola byombi.\nYagambye nti, eggwanga liweddemu emiti olw’abantu abagitema okwokya amanda, abasennya enku, abazimba n’abasala embaawo n’agamba nti, okusobola okutaasa eggwanga ku kasambattuko akayinza okugwawo mu bbanga lya myaka etaano gyokka mu maaso, kwe kusimba emiti.\nMu kino, Kabushenga yagambye nti, beetaaga abantu abookukwatagana nabo okusobola okutuukiriza enteekateeka eno gye yagambye nti yatandikiddewo ku Lwokuna.\nYakubirizza Bannayuganda abali e Bulaaya ne mu nsi z’Abawarabu okwenyigiramu.\n“Osobola okugulira muliraanwa wo mu kyalo emiti naagikusimbira.” Kabushenga bwe yategeezezza ng’akubira Bannayuganda abali ku kyeyo omulanga.\nYagambye nti, emyezi etaano ku mukaaga egisooka, bagenda kubeera ku mutendera ogw’okumeza ensigo oluvannyuma batandike okugaba emiti mu bantu abanaaba beewandiisizza batandike okusimba bwe kinaaba kiwedde, bajja kulaba bwe bongerayo enteekateeka eno.\n“Twakikolako emabega naye obuzibu bwe twafuna, twalina abantu nga basinga endokwa z’emiti obungi. Ku mulundi guno, twagala endokwa zibeere nnyingi okusinga abantu,” Kabushenga bwe yategeezezza.\nYagasseeko nti, baasazeewo okusimba emiti nnansangwa lwa nsonga girwawo okukula era gigya bulungi mu nteekateeka gye batuumye ‘Simba omuti ku lwa muzzukulu wo’.\n“Twagala omuntu asimbe emiti egiwera nga ne bwe baba batemyeko gumu emirala emingi gisigalawo.” Kabushenga bwe yategeezezza.\nYagasseeko nti, bagezaako okwogerezeganya n’aba National Forestry Authority (NFA) abavunaanyizibwa ku ttaka ly’ebibira mu ggwanga okulaba oba basobola okubawa ettaka ly’ebimu ku bibira ebyasaanyizibwawo basobole okubizzaawo.\nYagasseeko nti, Vision Group omuli Bukedde, New Vision, Bukedde TV ne Radio n’emikutu emirala, bajja kufulumya olukalala lw’emiti egiteekeddwa okusimbimbibwa abantu mwebanaalonda emiti gye baagala okusimba bagisabe basobole okugibawa.\n“Emiti ge mazzi gaffe, bwe tubulwa enkuba, tujja kufa enjala.” Kabushenga bwe yagambye.\nKabushenga asabye abaagala okusonda ssente mu nteekateeka eno, mukozese enkola zino wammanga:\nMTN Mobile Money, Londako ‘Payments, owandiike NV3\nAirtel Mobile Money Londako ‘Payments ozzeeko Merchant Code 600006\nStanbic Bank: mu mannya ga; New Vision Printing and Publishing Company Limited A/C 9030005950421.\nStandard Chartered Bank: Mu mannya ga; New Vision Printing and Pubishing Compay Limited A/C 0105610690400


Betty Nambooze Bakireke, amanyiddwa nga Betty Nambooze, Munnayuganda omunnamawulire era munnabyabufuzi. Ye mubaka akiikirira ekitundu ky'obukiikakkono bwa ddisitulikiti ya Mukono mu lukiiko lw'eggwanga olukulu.\nNambooze yazaalibwa nga 13 Ogwomusanvu, 1969 mu ddisitulikiti y'e Mukono. Yasomera ku Bishop's Senior Secondary School Mukono okutuusa mu mwaka gwa 1986. Oluvannyuma yeegatta ku Law Development Centre gye yasomera ddipulooma mu byamateeka era n'agimaliriza mu mwaka gwa 1998. Mu mwaka gwa 2010, yafuna ddipulooma mu Development Studies okuva mu Uganda Matyrs University \nNga 24 Ogwokubiri, 2016, Nambooze yakwatibwa wamu n'omubaka eyali yaakalondebwa mu lukiiko lw'eggwanga, Moses Kasibante oluvannyuma lw'okwanika ebiwandiiko ebyali binnyonnyola obubbi bw'akalulu obwali bugenda mu maaso mu kolonda okwaliwo mu ggwanga. Nambooze azze akawatibwa emirundi egiwerako ng'ateekebwako emisango egy'enjawulo egyekuusa ku byobufuzi naye n'okutuusa kaakano, tatwalibwangako mu kkooti y'amateeka yonna kusalirwa musango.\nEmirimu gye mu lukiiko lw'eggwanga olukuluEdit\nOlukiiko lwa Uganda olukulu\nBino bigyidwa ku "https://lg.wikipedia.org/w/index.php?title=Betty_Nambooze&oldid=24234"\nLast edited on 9 Gwakubiri 2019, at 12:12\nLuno olupapula lwasemba okukyusibwamu ku 12:12, 9 Gwakubiri 2019.


Bukedde Online - Ebizuuse ku mutembeyi eyafumise abakozi ba KCCA ebiso\nAba NRM beerabidde ssenyiga omukambwe nga ...\nJUMA Akankwasa bwe yafumise abakozi ba KCCA ebiso mu kifuba bangi beewuunyizza, naye banne baakola nabo ogw’obutembeeyi ku ppaaka enkadde tebeewuunyizza.\nLubega mu ddwaaliro. Ku ddyo, Akankwasa ng'atwalibwa ku City Hall.\nBano be twasanze ku ppaaka enkadde emabbali w'ebibaati bye baagikubako, baategeezezza nti Akankwasa amaze ebbanga ng'alina ekiruyi ku bakozi ba KCCA. Ekiruyi kino kiva ku ky'abakozi ba KCCA okuyigganya abatembeeyi nga bayoola emmaali yaabwe buli we babasanga ne bagyonoona olwo bo ne bafiirwa.\nKu Lwokutaano mu ttuntu, yabaguse n'agwiira abakozi ba KCCA babiri n'abafumita ebiso mu bifuba ebyabalese nga bafuuwa musaayi. Abaserikale bano baabadde bagenze kutaawulula nkaayana mu baddereeva ba takisi ku siteegi ya Kampala - Masaka, abaabadde batabuse ne bannaabwe abakolera ku ya Kampala - Sembabule be baabadde bagaanye okutikka.\nAbaserikale ba KCCA olwatuuse ku siteegi eno, Akankwasa amanyiddwa ennyo nga Musiraamu, n'aggyayo ekiso n'afumitako babiri; Lameck Mutebi eyabakuliddemu ne John Lubega, ne baddusibwa mu ddwaaliro nga bataawa. Bwe yatuusiddwa mu poliisi naye n'awaga nti: Abasajja abo baayagala dda okunzita naye ku luno nze mbeesoose!\nEMBEERA ZE ZIBUZAABUZA\nAbakola ne Akankwasa bagamba nti embeera ze zibuzaabuza. Bannyonnyodde nti oluusi yeeyisizza ddala ng'omutembeeyi owabulijjo kyokka ate bw'agira n'alabika ng'aliko emirimu emirala gy'akolera abanene nga mu gino mulimu n'okuwa amawulire ku banne b'akola nabo eri abakulu.\nMu 2018 mu ggulire Bukedde lye yafulumya, Akankwasa yatabuka n'abasuubuzi ku ppaaka enkadde ne bamukuba kumpi kwagala kumutta. Baamutuusiza Mulago nga balowooza afudde kyokka yatoloka ku kitanda n'abula! Oluvannyuma lwa wiiki nga talabikako e Mulago ne ku mulimu ssaako n'awaka, batembeeyi banne baatandika okwekalakaasa nga balumiriza poliisi okumukuba n'emutta n'ekweka omulambo.\nBaakwata ssanduuke enkalu ne balumba ekitebe kya CPS mu Kampala. Ku CPS ne baabalagira ensonga zaabwe bazitwale ku kitebe kya KCCA, kyokka baba banaatera okutuukayo ne balaba bifaananyi nga Akankwasa eyali alowoozebwa nti yattibwa ng'ali ne minisita wa Kampala ebiseera ebyo, Beti Kamya bawayaamu!\nBonna byabaggwaako nga bamubuuza ogubadde ng'abaddamu nti baamukuba n'azirika, kyokka naye yeesanze bamututte wa minisita! Poliisi yamukwata agibuulire gy'abadde oluvannyuma lwa kkooti okulagira akulira poliisi ya CPS okumuzuula oba mulamu oba mufu.\nAkola ng'omwogezi wa KCCA, Daniel Nuwabine yagambye nti abaserikale ba KCCA bayitiddwa bukubirire okuyingira mu nkaayana z'abatakisi wabula baabadde baakatuuka Akankwasa naggyayo ekiso n'afumita Mutebi mu kifuba n'avaamu omusaayi olwo n'alumba Lubega naye n'amufumita ku kibegabega ne baddusibwa mu ddwaaliro lya Novirk Hospital okufuna obujjanjabi.\n"Twekyebuuza omusajja atali mu nsonga za takisi gyavudde okufumita abaserikale baffe ababadde bali ku mulimu n'abaleetako ebisago eby'amaanyi,' Nuwabine bwe yeebuuzizza.\nYagambye nti Akankwasa azze atuusa ebisago n'okulwanagana n'abaserikale ba KCCA nga kirabika abadde yabeewereza dda okubakolako obulabe obw'amaanyi.\nAkankwasa olwafumise abaserikale ba KCCA ne bava mu mbeera ne bamukwata jjeeke ne bamutwala ku City Hall mu bukambwe nga bagamba nti bamukooye okubatuusaako ebikolobero entakera ate olugira ne bamuta.\nYakwasiddwa poliisi ya City Hall ekola okunoonyereza.\nAbâ€™akatale kâ€™e Kireka baagala ababatabangula bagobebwe\nAbatembeeyi bawambye ettaka mu Lubigi\nEmmere gyâ€™olina okulya ku Ssekukkulu onyumirwe olunaku


Okubuulirira abalenzi ku kusaawa omuddo\nEra omusajja okwebaka mu buliri obuwunya akawoowo k’omwagalwa we anyumirwa otulo ne yeebaka ‘Bukeerere tazindwa..’ Wabula akabi kali ku muwala kukyawa musajja! Kubanga omusajja ono buli lw’awulira akawoowo k’omuwala ajula okufi irawo. Bino bye byazuuliddwa Polof. Jeannette Haviland-Jones owa Yunivasite y’e Rutgers mu New Jersey nga mukugu mu by’omukwano.\nKino kiri bwe kityo kubanga akawoowo bwe kaba kalungi kayambako ku lusu oluyinza okuva mu bantu nga bali mu kaboozi naddala abanene. Abanene batuuyana nnyo olw’ennyingo ze balina ennyingi ku mibiri gyabwe.\nEra kye bava bateekeddwa okumala ebbanga eddene nga banaaba, baggye ekko mu nnyingo z’omubiri zonna.\nObubonero obulala kw’oyinza okulabira nti akawoowo ko omusajja tekamukoze bulungi, kwe kufuna ‘alagye’ oba okumera olutiko. Wabula akawoowo kano kaloopa nnyo abasajja abalina embaliga mu ngeri nnyingi ko.\nZiba ziwunya, omukyala eka n’akubuuza gy’ogiggye. Ate no bw’akukwatako nga n’amaanyi mu buliri tolina, kuba ow’akawoowo yagamazeemu, wamma ggwe zidda okunywa.


Bukedde Online - By'olina okukola munno bw'akumma omukwano\nKw'olabira yaaya ali mu mukwano ne balo\nENSONGA z’ekisenge zirimu ebintu bingi ebikosa omukwano wamu n’ebyo ebiguyamba okugenda obukwakku.\nEkigwo ky’abaagalana kye kimu ku birungo ebikulu mu bufumbo bye tutayinza kubuusa maaso kuba kikola nga nnamuziga okutambulira ensonga z’obufumbo.\nEDDIINI BY’EGAMBA KU KWEGATTA:\nOkumanya ensonga y’okwegatta mu bafumbo nkulu, ne Bayibuli egyogerako mu 1Abakkolinso 7:4-5 awagamba nti; “Omukazi tafuga mubiri gwe ye, wabula musajja we; Era n’omusajja bwatyo tafuga mubiri gwe ye, wabula mukazi we. Temummang’ananga...”\nAte Kuraani: Surat Bakara (223) Allah agamba nti, “Bakyala bammwe nnimiro ze mulina okwegazaanyizaamu n’olwekyo mukyalirenga ennimiro zammwe buli lwe muba mwagadde mu ngeri ekkirizibwa mu mateeka. Mutye Allah era mukimanye nti mujja kumusisinkana...”\nWabula wadde guli gutyo, abafumbo bangi ensangi zino abeesanga ng’omusajja ayinza okuba ayagala okukiika embuga naye nga munne amutunuulira kyamuli!\nKino era oluusi kiba ne ku basajja nga mukazi we awulira ayagala abeeko w’amutakula naye ng’omusajja ssi by’aliko.\nEmbeera eno oluusi ereetawo obusambattuko mu maka. Omu aba ayagala okwegatta ayinza okulowooza nti osanga munne aliko awalala w’ayitidde, sso ng’oluusi tekiba kituufu.\nDr.Abdallah Muhoofa omukugu mu mbeera z’abakyala akolera e Mulago agamba nti abakyala bafuna obwagazi wiiki bbiri nga baakava mu nsonga zaabwe. Kino kiva ku busimu obukyala obuyitibwa estrogen okweyongera mu mubiri.\nWabula ayongerako nti bo abasajja tebalina kiseera kiri awo mwe bafunira bwagazi wabula bw’asanyusibwa olw’embeera eriwo ng’acaaginga.\nMuhoofa akkaatiriza nti okubulwa obwagazi kisinga kuva ku bwongo.\n“Okwegatta kufugibwa bwongo y’ensonga lwaki omuntu okufuna obwagazi kimwetaagisa obwongo bwe okuba obukkakkamu.”\nAgattako nti obukoowu, situleesi n’embeera endala ezikosa obwongo zimalawo obwagazi olw’obwongo okulemwa okulowooza ku nsonga eno.\nObuzibu obuli mu kukaka omukwano\nOluusi abafumbo beesanga mu mbeera y’okukakibwa omukwano singa omu ku bo aba mu mbeera eyagala nga munne tayagala. Ku nsonga eno Muhofa agamba nti kino kivaako obulumi wamu n’okutulugunyizibwa kw’obwongo ekiyinza okutondawo embeera y’okwetamwa okwegatta ensonga eyinza okukosa obufumbo.\nAbafumbo basobola batya okulwanyisa embeera eno?\nMuhoofa awa abafumbo amagezi ensonga z’omukwano obutazifuula za kkatala. Agamba nti abafumbo bandibadde ensonga z’ekisenge bazikola lumu na lumu okusinga okuzidding’ana buli lukya ekiyinza okuleetawo okuzeetamwa.\nAte Patrick Lukandwa omukugu mu kubudaabuda abantu akolera mu Educational consultancy and Applied Counseling Services e Wandegeya agamba nti omuntu okufuna obwagazi bw’okwegatta kisinziira ku bintu ebiwerako.\nOmuntu yenna mu mukwano yeetaaga okutegekebwa mu birowoozo asobole okufuna obwagazi bw’ensonga eno. Okupakukira ensonga eno kiteeka omu ku baagalana mu mbeera y’obutasumulukuka.\nEmbeera eyeetooledde ekifo abafumbo we basindira omukwano nayo nkulu. Okugeza singa muba mu nnyumba nga mulimu abantu abalala muyinza okubulwa obwagazi.\nObulwadde obutali bumu obukwata omubiri bukosa embeera y’obwagazi mu ngeri ezitali zimu. Edwadde nga ssukaali, puleesa, kookolo n’endwadde z’ekikaba nnyingi ezibuza obwagazi bw’okwegatta.\nEbizibu eby’enjawulo okutambulira obulamu bw’abantu obwa bulijjo birina engeri gye bikosaamu ensonga z’ekisenge. Omuntu alina ebizibu omuli ebyekuusa ku nsimbi n’ebirala biremesa omuntu okufuna obwagazi.\nOmwenge n’ebiragalalagala nabyo biyinza okumala mu munne akaagala. Bino bikosa omuntu mu ngeri ezitali zimu naddala olw’engeri gye biwunyamu.\nEngeri abafumbo gye bayinza okweyambamu:\nLukandwa agamba nti abafumbo balina okutuula awamu okusalira embeera eno amagezi obufumbo okusobola okugenda mu maaso.Ebimu ku bye balina okukola mulimu;\n1 Okwenoonya. Eno nsonga nkulu mu mukwano kuba eyamba okufuna obwagazi. Mukozese ebitundu by’omubiri byonna nga mwenoonya, era munno muwe ebbeetu akunoonye mu ngeri yonna esoboka.\n2 Okwogeraganya. Mutuule mwogere ku bizibu ebiyinza okuleetawo embeera eno mu mukwano.\n3 Temutondawo bbanga wakati wammwe. Ne bw’oba tolina bwagazi munno tomwesamba n’otuuka okumwebalama.\n4 Okuyigang’ana. Buli mufumbo kimukakatako okuyiga munne n’okumanya embeera ze naddala ezeekuusa ku mukwano. Kino kimuyamba okumanya ebimusanyusa n’ebifo byonna ebimuteeka mu mmuudu.\nBannaDdiini kye bagamba:\nMsgr.Wynand Katende omwogezi w’essaza ekkulu ery’e Kampala agamba nti Klezia teyingira mu bisenge bya bantu naye ewa abafumbo amagezi okukkaanya mu maka gaabwe n’okuyiga obugumiikiriza.\nAte ye Rev. Muwonge Nsinsi ow’Obusumba bw’e Namasuba agamba nti kiba kirungi abafumbo mu mbeera ng’eno okutuula awamu ne bagyogerako mu mukwano n’okugisalira amangu amagezi nga tennasajjuka.\nAgamba nti omuntu akwatibwako kirungi n’atuuza munne n’amunnyonnyola mu lulimi lw’awulira obulungi era n’oyo gwe bannyonyodde n’awuliriza.\nAte Sheikh Asadu Galabuzi Tamusuza ow’e Kibibi Butambala agamba nti okusinziira ku njigiriza ya Kuraani, abafumbo balina okukuzesa obukodyo obusikiriza bannaabwe mu mukwano nga tebannayingira nsiike ya mukwano. Agamba nti kino kiwa omuntu obudde okweteekerateekera ensonga eno.\nWabula ayongerako nti mu bufumbo si kirungi omu kwekwasa busongasonga n’alemesa munne ensonga z’omukwano.\n“Bw’ogaana okusanyusa munno mu ngeri eno oba omwagaliza kukwata bisolo oba kukwata bantu ba mu kkubo.\nKirungi abafumbo okusanyusagana awatali kwekwasa nsonga yonna’,bwatyo Tamusuza bw’agamba.\nWabula akkaatiriza nti Obusiraamu tebukkiriza kukaka munno mukwano.\nBy’olina okukola munno bw’akumma omukwano\nSimba yeesize Serunkuuma\nEddwaaliro lya Mulago terimala Bannayuganda\nBuli sizoni nkungula ttani ya kooko\nMboowa anoga ssente mu kulima ennyaanya


Bukedde Online - Muweerere abaana bammwe\nMuweerere abaana bammwe\nSsaalongo bamukute mu bubbi bwa bodaboda...\nAmyuka akulira eggye lya UPDF ely'omu bbanga akubirizza abaserikale okuweerera abaana baabwe.\nLt. Col Aino ng’ayambazibwa ennyota oluvannyuma lw'okulinnyisibwa eddaala. Omukolo gwabadde, Ntebe\nAmyuka akulira eggye lya UPDf ly’omu bbanga, Javas Mugyenyi akubirizza abasirikale okuweerera abaana baabwe nabo basobole okubeera n’obulamu obulungi nga obwabwe bubanga mu baana bano mwe muli abakulembeze b’enkya .\nOkwogera bino yabadde ku mukolo gw’okutimba ennyota abasirikale b’eggye lya UPDF ery’omu bbanga 139 ku bano Lieutinant General yabadde 1 , Major General 1 ,Colonel 11 , Lieutinant Colonel 12, Major 39 , Captain 52, Lieutinant 19 ate Second Lieutinant 11.\nOmukolo gwabadde ku kitebe kyabwe ekisangibwa e Bugonga mu kibuga ky’e Ntebe.\nGwetabiddwaako omubaka w’e Ntebe, Rose Tumusiime , Amyuka omubaka wa gavumenti ow’e Ntebe Noor Njuki Mbabali n’abalala.\nAte Meeya w’e Ntebe, Vincent Kayanja yasabye abaserikale bano okufaayo ennyo eri abaana baabwe abasoma nga babawa ssente z’emmere. Yagambye nti abaana bangi basoma bubi nnyo mu masomero kubanga tebafaayo kubawa ssente za mmere ekibaleetera obutayita bigezo by'akamalirizo olw’enjala .\nUPDF ennyonta e Ntebe


Bukedde Online - Issa Kikungwe yeevuze mu mmotoka okugenda mu ddwaaliro\n'NRM tejja kufugibwa ba ludda luvuganya nga nkyali mubaka'\nSSENKAGGALE wa DP, Nobert Mao yagambye nti Kikungwe yeevuze yekka mu mmotoka n’agenda mu ddwaaliro e Mengo ku Lwokutaano, olunaku abasawo lwe baali baamutegeeza nti lw’ajja okulongoosebwa okumuggyamu akazimba ku bwongo.\nAbamu ku bamulekwa.\nNg’attottola engeri Al Hajji Issa Kikungwe gye yafudde, Mao yagambye nti: Yeevuze bulungi mu mmotoka ye ku Lwokutaano ne yeetambuza yekka okuyingira eddwaaliro! Okuggyako omutwe ogubadde gumulumaaluma ennaku ezo, tewali kirala kyonna kibadde kimuluma.\nYagambye nti okugenda mu ddwaaliro, yabadde yakola enteekateeka n’abasawo okumulongoosa ku Lwokutaano bamuggyemu ekizimba ku bwongo (Brain Tumor) ekizze kimutawaanya.\nOlumu embeera ebadde etabuka, ng’omutwe gumuluma nnyo ne gumulemesa n’okulaba kyokka nga bw’atereera nga bw’omusanga tomanya nti alina awamuluma.\nOmwezi oguwedde baamutegeeza ku nteekateeka y’eddwaaliro ly’e Mengo ey’abasawo abakugu okuva e Buyindi abaali bajja bayambe okulongoosa abamu ku balwadde b’ebizimba ku bwongo n’ebizibu ebirala eby’omu mitwe.\nEnteekateeka eno yamugambibwa akola nga ssentebe w’ekibiina kya DP, Dr. Mayambala Kiwanuka.\nYagikkiriza ng’ategedde nti abagenda okumukolako bakugu ate bazze bakola ku bantu bangi.\nMu ddwaaliro baalongoosezza abantu 33 bonna ne badda bulungi engulu, okuggyako Kikungwe tebyagenze bulungi kubanga teyazzeemu kwogera ne bamussa ku byuma ebimuyamba okussa.\nDr. Mayambala yannyonnyodde abakungubazi mu kuziika e Nabbingo nti bwe baamaze okulongoosa Kikungwe n’atadda ngulu, abasawo baamuzzizzaayo mu ssweeta (theatre) ne bamubikkula akawompo okwongera okumulongoosa kyokka nakyo tekyataasizza.\nUmar Kikungwe, mutabani w’omugenzi yategeezezza nti kitaawe teyazze ngulu oluvannyuma lw’okulongoosebwa n’agamba nti tebamanyi waavudde buzibu.\nCharles Wasswa omu ku bavubuka ba UYD ababadde bajjanjaba Kikungwe yagambye nti baakitegedde nti oluvannyuma lw’okulongoosebwa, Kikungwe yalumbiddwa puleesa eyatabudde obulamu bwe, abasawo ne bakaluubirizibwa okumutaasa.\nOkufa kwa Kikungwe ddibu ddene eri famire ye kuba nga August 11, 2016 mukyala we, Hajati Zainah Nalule yafiira mu ddwaaliro e Lubaga era kino kyakosa nnyo obulamu bwa Kikungwe.\nAba DP nabo okufa kwa Kikungwe kubazzizza mu nnaku y’abakulembeze baabwe abafiiridde okumukumu mu kaseera akatono akayise.\nAfudde n’omwaka tegunnawera bukya bafiirwa Ssaabawandiisi w’ekibiina, Matthias Nsubuga eyafa mu December 2016 era kati ebifo ebikulu bibiri mu lukiiko lw’ekibiina olufuzi (Ssaabawandiisi n’omuwanika) bivuddemu abantu ab’amaanyi era ababadde batunuuliddwa ng’abatabaganya.\nOkuziika kwetabiddwaamu abantu bangi naddala abaavudde mu Makindye Ssaabagabo be yakiikirira ebbanga eddene mu Palamenti kw’ossa bannabyabufuzi, abasuubuzi, abakulembeze mu Busiraamu n’enzikiriza endala.\nE Nabbingo we baamuziise, we baaziika ne mukazi we.\nENGERI KIKUNGWE GY’APANZE OBUGAGGA BW’ALESE\nNg’oggyeeko obulamu bw’ebyobufuzi, Kikungwe abadde ategeera obusuubuzi.\nAbadde alina kkampuni eziwerako mw’abadde akolera emirimu egireeta ssente, n’alema kwesigama ku za byabufuzi zokka.\nKkampuni ekola langi ya Cock Paint nayo ng’ekitebe kyayo kiri Nalukolongo.\nAbadde alina kkampuni ezimba amayumba n’enguudo eyitibwa MA SSA Constructions Ltd ng’erina ekitebe kyayo e Nalukolongo.\nKkampuni ewola ssente eyitibwa MASSA Micro Finance Ltd. lKkampuni ekola mu by’emmere


Bukedde Online - Amaka ga Kayihura bagaazizza omulundi ogwokuna\nAmaka ga Kayihura bagaazizza omulundi ogwokuna\nBINO BYE BIKULU EBIRI MU BUKEDDE W’OLWOMUKAAGA...\nAMAGYE gaazizza amaka ga Gen. Kale Kayihura ag’e Muyenga omulundi ogwokuna okuva lwe yakwatibwa nga June 13, 2018 ku faamu ye ku kyalo Katebe mu Ggombolola y’e Kasagama mu disitulikiti y’e Lyantonde.\nOkuva lwe yakwatibwa, kati ennaku 26 eziyise, amagye gazze gaaza ennyumba ya Kayihura okubaako ebintu bye gazuula ebitali bimu. Omulundi ogwasembayo, baasangayo ekyuma ekirumika essimu ekiteeberezebwa nti yali akyeyambisa okulumika amasimu g’abazzi b’emisango abaamaanyi.\nKu Lwokutaano akawungeezi, amagye okwabadde bambega ba ISO, CMI n’eggye erikuuma Pulezidenti (SFC) baatutte Kayihura mu maka ge ne baddamu okugafuuza okubaako bye bazuula.\nEmirundi egyasooka, Kayihura teyaliiko nga bagaaza era okusinziira ku nsonda, waliwo ebintu bye bataasobola kwekebejja bulungi n’ebimu bye baasangayo, tebaabiggyaayo olw’ensonga tewaaliwo muntu asobola kuteeka mukono ku biwandiiko bikakasa nti bitwaliddwa kuva mu maka ga Kayihura.\nKino, kiddiridde amagye okulumba ekifo aba MTN we batereka likodi z’amasimu ne baggyayo ebyuma bina ku Mmande ya wiiki ewedde okuteeberezebwa nti, kwe kuli likodi z’amasimu boofi isa ba poliisi ge baakuba ku lunaku lwe batta Kaweesi.\nKigambibwa nti, amasimu ga boofi isa ba poliisi babiri n’eya Kaweesi gaasiimuulwa byonna ebyali bigoogereddwaako nga March 16 ne 17, 2017 era amagye okulumba ekifo kya MTN, gaabadde gateebereza nti, waliwo bwino gwe baabadde basobola okufuna okuva ku byuma bino.\nKyokka, waabaddewo n’ebigambibwa nti, amagye gaabadde ganoonya bwino ku by’okukumpanya emisolo oluvannyuma lwa Pulezidenti Museveni okutegeeza nti, amakampuni g’amasimu galina engeri gye geebalamamu emisolo.\nEnsonda zigamba nti, mu bimu ku bintu bye baggye ku MTN, baakizudde nga kyetaagisa okuddayo ewa Kayihura okwaza amaka ge.\nOkuddamu okwaza amaka ge, kyakoleddwa mu ngeri ya bwegendereza era baasoose kuggyawo bantu bonna okuli n’abaserikale ababadde bakuuma amaka gano ne babaako we babatwala oluvannyuma Kayihura ne bamuyingiza, okwaza ne kutandika.\nKyatutte ebbanga eriwerako era okusinziira ku nsonda, baavuddeyo mu matumbi budde kyokka tekyategeerekese oba bye baabadde beetaaga baabizudde.


Munnamawulire Ssimbwa avuddeyo okuvuganya Kafeero ku ky'omubaka we Ssaza lye Nakifuma, Yasooka kuyimba Butunda mu Katale - Watchdog Uganda\nFred Ssimbwa Kaggwa ku kkono ne Kafeero Sekitoleko gwayagala okusikambula mu Palimenti\nBULI olukya eby’obufuzi mu Disitulikiye ye Mukono by’eyongera okutaama, era abaana enzaalwa mu bitundu eby’enjawulo bongera okuvaayo okwesogga olw’okaano, okusobola okukikirira abantu baabwe mu lukiiko lwe Ggwanga olukulu.\nMu Ssaza lye Nakifuma abantu bangi bavuddeyo okuvuganya nga kiri eri batuuze baayo okusalawo ku muntu agenda okubakulembera mu kisanja ekya 2021-2026.\nKuluno tukuletedde munnamawulire Ssimbwa Fred Kaggwa, omuvubuka azze namaanyi okuvuganya Hon. Kafeero Sekitoleko omubaka aliko mu kiseera kino.\nSsimbwa gwe twasanze ku kyalo Nkulagirire era kwazaalibwa yanyonyodde bwati ku bimukwatako;\nYe nze Ssimbwa Fred Kaggwa, nazalibwa nga 6.11.1980 ku kyalo Nkulagirire ekisangibwa mu muluka gwe Nabalanga mu gombolola ye Nabbaale, Nakifuma Mukono.\nKitange ye mugenzi Henry Kaggwa Kakinda ne maama Teopisita Kaggwa nga bombi ba ku kyalo Nkulagirire, era nga nze mwana owo 8 mu maka ga kitange.\nOkusoma kwa Ssimbwa\nNatandika okusoma kwange mu ssomero lya Nbalanga pulayimale eyo namalayo emyaka 2 ne neyongerayo mu ssomero lya Bamusuuta P/Selisangibwa e Ndese mu gombolola ye Kasawo nga eyo gye natuulira eky’omusanvu.\nNzijukira nti eno twasomanga nnyo era ne mpita bulungi ne ngenda mu ssomero lya Nakanyonyi SS gye natuulira siniya ey’okuna ne y’omukaaga.\nBwe namaliriza yadde nga nali mpise bulungi naye bazadde bange tebaalina nsimbi zisobola kunyongerayo, nga kino kyandetera okutuula omwaka mulamba naye nga ekilooto ky’okweyongerayo okusoma nkyakilina mu mutwe.\nWakati mu kusala amagezi nasalawo okunoonya ku Kojja wange Sunday Omunyu eyali abeera e Kazinga Namanve ne mufuna nga mu kiseera ekyo yali akolera mu katale e Nakawa ne mutegeeza nti nali ntudde waka nga sisoma era namunyonyola nti mu kiseera ekyo nali neetaaga mulimu mwe nsobola okufuna sente ezinzizaayo mu ssomero.\nKojja yantegeeza nti omulimu agulina era enkeera waalwo twakeera nnyo okugenda mu katale e Nakawa gye yantegereza nti nali ngenda kukola mulimu gwa kuyimba butunda na nanaansi era nga buli lunaku nali wakufunanga ensimbi 3000/= eza Uganda.\nOmulimu nagukkiriza era ne gunyaguyira nnyo kubanga tegwalimu kuteekamu ntandikwa yonna, ate nga omuntu nayagala nnyo okuba nga mannya nnyo ekibuga.\nBuli ku makya nagendanga e Nakawa ne nkola olweggulo natambuzanga bigere okudda e Kazinga kyokka ekyewunyisa nali sifaayo nnyo kubanga akasente kange baalinga bakampadde nga ate nina okukatereka.\nOluvanyuma era kojja wange yantegeeza nga bwe twali tugenda okutandika okuzimba nga nze muwereza ku bizimbe nga Poota, salonzalonza nagenderewo ne tutandika era nga ansasula ensimbi 2000/= buli lunaku nazo era zanyamba nnyo kubanga buli kasente ke nakwatangako engalo nga nkatereka, kubanga ekirooto kyange eky’okugenda ku Yunivasite nali nkyakirina.\nSsimbwa yeyunga ku katale ka Owino mu Kampala\nBwe nalaba nga eby’okuzimba tebigenda ate nga twazimbanga mu byalo songa ekigendererwa kyange kyali kya kumanya nnyo Kampala nasalawo okwegatta ku katale ka Owino ne nfunayo omulimu gw’okuyimba engoye era nga omuntu eyampa omulimu ogwo baali bamuyita Katumba Fred era twakola naye emirimu mingi.\nMu kukula kwange nali sili muntu wa kwejalabya nnyo era kyanyamba okutereka akasente kange, okutuusa bwe nafuuka omutembeeyi we mijoozi oba ziyite (T-Shirts), omulimu gwe natandika ne nsimbi 20,000/= zokka.\nWano natandika okunoonya sente n’obumalirivu obwekitalo, kubanga nali nkyakuumye ekirooto kyange eky’okudda mu ssomero, era mukama nanyamba ne nfunamu obusente obwegasa ne wabaawo muganda wange Sonko Misuseera eyansomera eby’okusuubula ente mu lufula.\nSsimbwa ku ddyo ne Chairman Nnyanzi mu lumu ku lukiiko lwa People Power e Nakifuma\nBwe natuuka mu lufula ekyamazima nasanga abaana eri bakozesa sente nnyingi ze saalina mu kiseera ekyo, ne bampa amagezi okutandikira mu kusala ebyenda byente, gwe nakola era ne ngula essimu yange eyasooka, olwo nenfuukira ddala musajja wa mulembe.\nNeyongerayo n’omulimu gw’okusala ebyenda era negumpeera ddala sente, ne ntandika n’okutikka ente ezange nga nzireeta mu lufula e Kampala.\nSsimbwa afuuka atya munnamawulire\nNatandika okufuka ekirowoozo ky’okukola ku Radio, era lumu ne ngenda ku Radio ya Dembe FM ne nsangayo omukulu Bills Ndaboijere gwe baayitanga bbuto ddene nangezesa naye nantegeeza nti baali tebasobola kuntwala ekiseera ekyo.\nNeeyongerayo ku Family Radio gye nasanga Omubaka Lukyamuzi David Kalwanga mu kiseera ekyo ye yali akuulira ebiwerezebwa ku mpewo era nampa amagezi okweyunga ku kitongole kye birango ekya Radia nange kye nakola, era ne tunoonya ebirango nga omwezi gwagenda okuggwako nga nze nsinze okuleeta ensimbi ennyingi mu kkampuni.\nSsimba nga alamusa ku bazannyi b’omupiira mu Gombolola ye Ntunda gye Buvuddeko\nOluvanyuma neegatta ku Prime Radio era eyali agikulira mwami Moses Malege nampa omulimu mu kitongole kye birangone nkola emirimu gyonna bulungi, kyokka nga yadde nali nkola ne Radio naddayo mu Owino era ne nziramu okusuubula engoye nga bwe nkola ne gya Radio.\nPrime Radio yampa omukisa okusoma Diploma mu mawulire era naddayo e Nkulagirire ne nkimayo empapula zange ne nzikubaku enfuufu era ne bampa ekifo ku Ttendekero lya Prime institute of applied Technology ne nkola Diploma yange mu mawulire nagenda okuvaayo nga nkuguse mu mawulire.\nMukwano gwange Kalwanga yeyunga ku Radio ya Dembe era nampita tukole ffembi yadde nga nali nkyakola ku Prime era nga baali bampadde ne Pulogulaamu eyayitibwanga Akezimbira, Pulogulaamu nagisigaza naye emirimu gy’obakitunzi ne ngitwala ku Dembe okuva olwo obulamu bwange bwonna ne bukyuka.\nSsimbwa ne Kalwanga bafuna ekilowoozo ky’okukoma okukozesebwa\nTwegatta ne tutandikawo kkampuni etunda ebintu ebigaanye okutambula ku katale, era ne tukwata ku makkampuni mangi agaali galemereddwa okutambuza ebintu ku katale ke ggwanga, agasinga ne gadda engulu.\nNasalawo okuddayo mu ngoye era neegatta ku basuubuzi b’omuKikuubo ne ntandika okusuubula engoye okuva emitala wa Mayanja eno gye nafunira ekirowoozo ky’okwesogga eby’obufuzi, kubanga nage nayagala nzijeko ku lujjuliro nga omusuubuzi amanyi ebiluma basuubuzi banange.\nSsimbwa nga atongoza Naikonto ya mazzi amayonjo mu Gombolola ye Kimenyedde\nNga nkola egyange nakizuula nti abasubuzi mu Kampala banyigirizibwa nnyo kyokka nga tewali muntu ayinza kutuusa ddoboozi lyabwe eri abakulu ne baliwulira, nga abasinga bekomomma ebizibu ne bibanyiga nga tewali ayamba, olumu ne bafiirwa ne nsimbi mpitirivu.\nSsimbwa abe Nakifuma bamumanyidde ku mazzi\nBwogenda mu kitundu kye Nakifuma n’oyogera ku linnya Ssimbwa abasinga bakubuuza nti owa mazzi?? kino kijjawo olw’akawefube gwe ndiko mu kitundu kyange okusobola okufunira abantu baffe amazzi amayonjo.\nNakizuula nti amazzi kyali kizibu nnyo mu kitundu kino, naye kati omulimu we gutuuse bangi bajja kuganyulwa.\nSinga mpebwa omukisa okukiikirira abantu baffe abe Nakifuma essira ngenda kuliteeka nnyo ku by’abusuubuzi kubanga abantu baffe bambi bafuba okukola kyokka tebafunamu olw’emisolo emingi egibabinikibwa.\nNja kufuba okulaba nga ebintu abantu bye balina okufuana okuva mu nkola za Gavumenti zonna zibatuukako okugeza nga emmwanyi, ente, obubizzi, ebitooke ne bilala.\nEddagala mu malwaliro kintu kikulu nnyo, Enguudo, Amazzi amayonjo nayeye nokusingira ddala okulwanirira abasuubuzi.\nSsimbwa musajja ewa kisinde kya People Power era bwaba ayogera ensonga ze tatera nnyo kwogera ku bibiina bya bufuzi ebiri mu ggwanga.


Engeri Yakuwa gy’Atusembereramu—Yakobo 4:8 | Ogw’Okusoma\nOfuna ‘Emmere mu Kiseera Ekituufu’?\nEkifo ky’Abakazi mu Kigendererwa kya Yakuwa\nKozesa Ekigambo kya Katonda—Kubanga Kiramu!\nEngeri Yakuwa gy’Atusembereramu\nWuliriza Eddoboozi lya Yakuwa Wonna w’Obeera\nKomawo ‘Onyweze Baganda Bo’\nOKUVA MU TTEREKERO LYAFFE Firimu ya “Eureka Drama” Yayamba Bangi Okuzuula Amazima\nOmunaala gw'Omukuumi—Ogw'Okusoma mu Kibiina | Agusito 2014\nBISOME MU Afrikaans Albanian Amharic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Catalan Cebuano Chichewa Chinese (Simplified) Chinese (Traditional) Chitonga Chitumbuka Cibemba Cinyanja Colombian Sign Language Croatian Czech Dangme Danish Drehu Dutch Efik English Estonian Ewe Fijian Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italian Sign Language Japanese Japanese Sign Language Kannada Kazakh Kikaonde Kikuyu Kiluba Kinyarwanda Kirghiz Kirundi Kisonge Kongo Korean Krio Kwangal Kwanyama Latvian Lingala Lithuanian Luganda Lunda Luo Luswayiri Luswayiri (Congo) Luvale Luwalabu Macedonian Malagasy Malay Malayalam Maltese Marathi Maya Mazatec (Huautla) Mexican Sign Language Moore Ndebele Ndonga Nepali Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Romanian Russian Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swati Swedish Tagalog Tajiki Tamil Tatar Telugu Thai Tigrinya Tshiluba Tsonga Turkish Turkmen Turkmen (Cyrillic) Tuvaluan Twi Tzotzil Ukrainian Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zulu\n“Musemberere Katonda naye anaabasemberera.”—YAK. 4:8.\nOWULIRA OTYA KU . . .\nky’okuba nti Yakuwa atukubiriza okumusemberera?\nky’okuba nti Katonda yatuwa ekinunulo?\nky’okuba nti Bayibuli yawandiikibwa mu ngeri gye tusobola okutegeera obulungi?\n1. Kiki buli muntu kye yeetaaga, era ani gwe tusaanidde okuba n’enkolagana ey’oku lusegere naye?\nBULI muntu yeetaaga okuba n’enkolagana ennungi n’abalala. Abantu abalina enkolagana ey’oku lusegere, baba baagalana era nga bamanyiganye bulungi. Ffenna kitusanyusa nnyo okubeerako awamu n’ab’eŋŋanda zaffe ne mikwano gyaffe abatwagala, abatutegeera obulungi, era abatutwala nga tuli ba muwendo. Kyokka twetaaga okuba n’enkolagana ey’oku lusegere n’Omutonzi waffe ow’ekitalo okusinga omuntu omulala yenna.—Mub. 12:1.\n2. Kiki Yakuwa ky’atusuubiza, naye lwaki abantu abasinga obungi balowooza nti ekyo tekisoboka?\n2 Okuyitira mu Kigambo kye, Yakuwa atukubiriza ‘okumusemberera,’ era atusuubiza nti ekyo bwe tukikola, naye ‘ajja kutusemberera.’ (Yak. 4:8) Ekyo kituzzaamu nnyo amaanyi. Wadde kiri kityo, abantu bangi tebakkiriza nti Katonda ayinza okwagala okubasemberera; bawulira nti tebasaana mu maaso ge oba nti ali wala nnyo ne kiba nti tebasobola kumusemberera. Naye ddala kisoboka okusemberera Yakuwa?\n3. Kiki kye tusaanidde okumanya ku Yakuwa?\n3 Ekituufu kiri nti Yakuwa “tali wala wa buli” muntu ayagala okumuzuula; kisoboka okumanya Yakuwa. (Soma Ebikolwa 17:26, 27; Zabbuli 145:18.) Katonda waffe ayagala n’abantu abatatuukiridde okumusemberera, era mwetegefu okubafuula mikwano gye. (Is. 41:8; 55:6) Ng’asinziira ku ebyo bye yali ayiseemu, omuwandiisi wa Zabbuli yayogera bw’ati ku Yakuwa: “Ai ggwe awulira okusaba, bonna abalina omubiri balijja gy’oli. Alina omukisa oyo gw’olonda, era gw’osembeza gy’oli.” (Zab. 65:2, 4) Kati ka tulabe engeri Kabaka Asa gye yafuba okusemberera Katonda, era n’engeri Katonda gye yamusembereramu. *\nYIGIRA KU MUWEEREZA WA KATONDA OW’EDDA\n4. Kyakulabirako ki Kabaka Asa kye yateerawo abantu ba Yuda?\n4 Kabaka Asa yawagira nnyo okusinza okw’amazima. Yaggyawo obwa malaaya mu yeekaalu n’okusinza ebifaananyi okwali kusimbye amakanda mu nsi ye. (1 Bassek. 15:9-13) Bwe kityo, yali asobola okukubiriza abalala “okunoonya Mukama Katonda wa bajjajjaabwe n’okukwata amateeka n’ebiragiro.” Yakuwa yawa Asa emikisa mu myaka ekkumi egyasooka egy’obufuzi bwe, era ensi yalimu emirembe. Kiki ekyavaako emirembe egyo? Asa yagamba abantu nti: “Ensi ekyali mu maaso gaffe, kubanga tunoonyezza Mukama Katonda waffe; tumunoonyezza, naye atuwadde okuwummula enjuyi zonna.” (2 Byom. 14:1-7) Kiki ekyaddirira?\n5. Mbeera ki eyaliwo Asa mwe yalagira nti yali yeesiga Katonda, era biki ebyavaamu?\n5 Kati weeteeke mu bigere bya Asa. Zeera Omwesiyopiya azze wamu n’abasajja 1,000,000 n’amagaali 300 okulwanyisa Yuda. (2 Byom. 14:8-10) Kiki kye wandikoze ng’olabye eggye eddene ng’eryo nga lizze okulumba obwakabaka bwo, kyokka ng’ate eggye lyo lirimu abasajja nga 580,000 bokka? Okuba nti buli musajja wo 1 alina okulwana n’abasajja nga 2 ab’omulabe wo, kyandikuleetedde okutandika okwebuuza ensonga lwaki ekyo Katonda akikkiriza okubaawo? Wandisazeewo okwesigama ku magezi go okusobola okuvvuunuka ekizibu ekyo? Ekyo Asa kye yasalawo okukola kyalaga nti yali yeesiga Yakuwa. Yeegayirira Yakuwa ng’agamba nti: “Tuyambe, Ai Mukama Katonda waffe; kubanga tukwesiga, ne mu linnya lyo mwe tutabaalidde ekibiina kino. Ai Mukama, ggwe Katonda waffe; omuntu aleme okukusinga.” Katonda yaddamu atya essaala ya Asa? Yakuwa yawangula Abaesiyopya. Tewali n’omu ku balabe ba Asa eyawonawo!—2 Byom. 14:11-13.\n6. Tuyinza tutya okukoppa Asa?\n6 Kiki ekyayamba Asa okwesiga Yakuwa? Bayibuli egamba nti ‘Asa yakola ebyali mu maaso ga Mukama ebirungi’ era nti ‘omutima gwe gwali gutuukiridde eri Mukama.’ (1 Bassek. 15:11, 14) Naffe tulina okuweereza Yakuwa n’omutima ogutuukiridde. Ekyo tulina okukikola bwe tuba ab’okuba n’enkolagana ennungi naye mu kiseera kino era ne mu biseera eby’omu maaso. Nga tuli basanyufu nnyo okuba nti Yakuwa alina ky’akozeewo okutuyamba okufuna n’okunyweza enkolagana yaffe naye! Laba engeri bbiri ekyo gy’akikozeemu.\nYAKUWA ATUYAMBYE OKUMUSEMBERERA NG’AYITIRA MU KINUNULO\n7. (a) Kiki Yakuwa ky’akoze okutuyamba okumusemberera? (b) Engeri esingayo obukulu Katonda gy’atuyambamu okumusemberera y’eruwa?\n7 Yakuwa yakiraga nti ayagala nnyo abantu ng’atonda ensi eno erabika obulungi. Ne leero, akiraze nti atufaako nnyo ng’atuwa ebintu bye twetaaga okusobola okuba abalamu. (Bik. 17:28; Kub. 4:11) N’ekisinga byonna, Yakuwa akola ku byetaago byaffe eby’omwoyo. (Luk. 12:42) Ate era bwe tumusaba, awulira essaala zaffe. (1 Yok. 5:14) Kyokka, engeri esingayo obukulu Katonda gy’atuyambamu okumusemberera kwe kuyitira mu kinunulo. (Soma 1 Yokaana 4:9, 10, 19.) Yakuwa yasindika ku nsi “Omwana we eyazaalibwa omu yekka” tusobole okununulibwa okuva mu kibi n’okufa.—Yok. 3:16.\n8, 9. Kifo ki Yesu ky’alina mu kutuukirizibwa kw’ekigendererwa kya Katonda?\n8 Yakuwa asobozesa n’abantu abaaliwo nga Kristo tannajja ku nsi okuganyulwa mu kinunulo. Yakuwa bwe yamala okwogera obunnabbi obukwata ku oyo gwe yandiyitiddemu okulokola abantu, mu maaso ge ekinunulo kyalinga ekimaze okusasulibwa. Ekyo kiri kityo, kubanga yali mukakafu nti ekigendererwa kye tekisobola kulema kutuukirira. (Lub. 3:15) Nga wayise ebyasa bingi, omutume Pawulo yeebaza Katonda ‘olw’ekinunulo Kristo Yesu kye yasasula.’ Yagattako nti: “Kino Katonda yakikola asobole okulaga nti yali mutuukirivu mu kusonyiwa ebibi eby’emabega bwe yali ng’ayoleka obugumiikiriza.” (Bar. 3:21-26) Nga Yesu alina ekifo kikulu nnyo mu kutuyamba okusemberera Katonda!\n9 Engeri yokka abantu abawombeefu gye basobola okufuna enkolagana ey’oku lusegere ne Yakuwa kwe kuyitira mu Yesu. Pawulo yawandiika nti: “Katonda atulaga okwagala kwe, kubanga bwe twali nga tukyali boonoonyi, Kristo n’atufiiririra.” (Bar. 5:6-8) Yakuwa yatuwa ssaddaaka y’ekinunulo kya Yesu, si lwa kuba nti twali tukisaanira, naye lwa kuba nti atwagala nnyo. Yesu yagamba nti: “Tewali muntu ayinza kujja gye ndi okuggyako nga Kitange eyantuma y’amusise.” Ate era yagamba nti: “Tewali ajja eri Kitange okuggyako ng’ayitidde mu nze.” (Yok. 6:44; 14:6) Yakuwa akozesa omwoyo gwe omutukuvu okuleeta abantu gy’ali ng’ayitira mu Yesu era abayamba okwekuumira mu kwagala kwe basobole okufuna obulamu obutaggwaawo. (Soma Yuda 20, 21.) Kati ka tulabeyo engeri endala Yakuwa gy’atuyambamu okumusemberera.\nYAKUWA ATUYAMBA OKUMUSEMBERERA NG’AYITIRA MU KIGAMBO KYE\n10. Bayibuli etuyamba etya okusemberera Katonda?\n10 We tutuukidde ku katundu kano, twakalaba ebyawandiikibwa okuva mu bitabo eby’enjawulo 14 ebya Bayibuli. Awatali Bayibuli, twandisobodde tutya okumanya nti tusobola okusemberera Omutonzi waffe? Era awatali Bayibuli, twandisobodde tutya okuyiga ebikwata ku kinunulo era nti tusobola okufuna enkolagana ennungi ne Yakuwa okuyitira mu Yesu? Okuyitira mu mwoyo gwe omutukuvu, Yakuwa yawandiisa Bayibuli era okuyitira mu yo tusobola okuyiga ebikwata ku ngeri ze ennungi n’ebigendererwa bye eby’ekitalo. Ng’ekyokulabirako, mu Okuva 34:6, 7, Yakuwa yagamba Musa nti ye “Katonda ajjudde okusaasira era ow’ekisa, alwawo okusunguwala, era alina okusaasira okungi n’amazima amangi; ajjukira okusaasira eri abantu enkumi n’enkumi, asonyiwa obutali butuukirivu n’okwonoona n’ekibi.” Ani atandyagadde kusemberera Katonda ng’oyo? Yakuwa akimanyi nti bwe tweyongera okuyiga ebimukwatako okuyitira mu Bayibuli, yeeyongera okuba owa ddala gye tuli era nti kituyamba okweyongera okumusemberera.\n11. Lwaki tusaanidde okuyiga ebikwata ku ngeri za Katonda n’amakubo ge? (Laba ekifaananyi ku lupapula 16.)\n11 Ng’eyogera ku ngeri gye tuyinza okufunamu enkolagana ennungi ne Katonda, ennyanjula y’akatabo Funa Enkolagana Ennungi ne Yakuwa egamba nti: ‘Omukwano gwonna gwe tukola, gwesigama ku kumanya omuntu n’okusiima engeri ze ennungi. N’olwekyo, kikulu okuyiga ebikwata ku ngeri za Katonda n’amakubo ge nga bwe biragibwa mu Bayibuli.’ Nga kituzzaamu nnyo amaanyi okuba nti Yakuwa yawandiisa Ekigambo kye mu ngeri abantu gye basobola okutegeera obulungi!\n12. Lwaki Yakuwa yakozesa abantu okuwandiika Bayibuli?\n12 Yakuwa yali asobola okukozesa bamalayika okuwandiika Bayibuli. Bamalayika batufaako nnyo era bafaayo ne ku ebyo bye tukola. (1 Peet. 1:12) Tewali kubuusabuusa nti bamalayika bandisobodde bulungi okuwandiika obubaka Katonda bw’ayagala abantu bamanye. Naye ddala bamalayika bandisobodde okutunuulira ebintu ng’abantu bwe babitunuulira? Bandisobodde bulungi okutegeera ebyetaago byaffe, obunafu bwaffe, n’enneewulira zaffe? Nedda. Yakuwa yali akimanyi nti bamalayika baawukana nnyo ku bantu. Okuba nti Yakuwa yakozesa abantu okuwandiika Bayibuli, obubaka obugirimu busobola bulungi okutuuka ku mitima gy’abantu. Tusobola bulungi okutegeera endowooza n’enneewulira abo abaawandiika Bayibuli awamu n’abalala aboogerwako mu Bayibuli ze baalina. Era tusobola bulungi okutegeera ebintu ebyabamalangamu amaanyi, ebyabaleeteranga okubuusabuusa, ebyabeeraliikirizanga, ensobi ze baakolanga, ebintu ebyabanakuwazanga, awamu n’ebyo ebyabasanyusanga. Okufaananako nnabbi Eriya, abo bonna abaawandiika Bayibuli ‘baali bantu nga ffe.’—Yak. 5:17.\n13. Essaala ya Yona ekuleetera kuwulira otya?\n13 Olowooza malayika yandisobodde okuggyayo obulungi enneewulira ya nnabbi Yona bwe yali ng’agezaako okwebalama omulimu Katonda gwe yali amulagidde okukola? Nga kirungi okuba nti Yakuwa yalonda Yona kennyini okuwandiika ku ebyo ebyaliwo, nga mw’otwalidde n’essaala gye yasaba ng’ali mu buziba bw’ennyanja! Yona yagamba nti: “Emmeeme yange bwe yazirika mu nze, ne nzijukira Mukama.”—Yon. 1:3, 10; 2:1-9.\nEngeri Yakuwa gye yakolaganamu ne Yona awamu ne Peetero ekuyamba etya okwongera okumusemberera? (Laba akatundu 13, 15)\n14. Lwaki tusobola bulungi okutegeera ebyo Isaaya bye yawandiika ebimukwatako?\n14 Ate era lowooza ku ebyo nnabbi Isaaya bye yawandiika oluvannyuma lw’okufuna okwolesebwa n’alaba ekitiibwa kya Katonda. Yakiraba nti yali tatuukiridde, era n’agamba nti: “Zinsanze! kubanga nfudde; kubanga ndi muntu wa mimwa egitali mirongoofu, era ntuula wakati mu bantu ab’emimwa egitali mirongoofu: kubanga amaaso gange galabye Kabaka, Mukama ow’eggye.” (Is. 6:5) Malayika ki eyandisobodde okwogera ebigambo ng’ebyo? Naye Isaaya yabyogera. Okufaananako Isaaya, naffe tetutuukiridde era tusobola bulungi okutegeera engeri gye yali awuliramu.\n15, 16. (a) Lwaki tusobola bulungi okutegeera enneewulira z’abantu bannaffe? Waayo ebyokulabirako. (b) Kiki ekisobola okutuyamba okusemberera Yakuwa?\n15 Bamalayika bandisobodde okugamba nti ‘tebasaanira,’ nga Yakobo bwe yagamba, oba nti ‘boonoonyi’ nga Peetero bwe yagamba? (Lub. 32:10; Luk. 5:8) Bamalayika ‘banditidde nnyo,’ ng’abayigirizwa ba Yesu bwe baakola, era bandibadde beetaaga ‘okufuna obuvumu’ okusobola okubuulira amawulire amalungi nga bayigganyizibwa, nga bwe kyali eri Pawulo n’abayigirizwa ba Yesu abalala? (Yok. 6:19; 1 Bas. 2:2) Nedda. Bamalayika batuukiridde era balina amaanyi n’obusobozi obusingira ewala obw’abantu. Kyokka abantu abatatuukiridde bwe booleka enneewulira ng’ezo, kitwanguyira okubategeera olw’okuba naffe tuli bantu buntu abatatuukiridde. Mu butuufu, bwe tuba tusoma Ekigambo kya Katonda, tusobola ‘okusanyuka n’abo abasanyuka n’okukaaba n’abo abakaaba.’—Bar. 12:15.\n16 Bwe tufumiitiriza ku ngeri Yakuwa gye yakolaganamu n’abaweereza be abeesigwa abaaliwo mu biseera by’edda, tujja kuyiga ebintu bingi ebikwata ku Katonda waffe, n’engeri gye yayolekamu obugumiikiriza n’okwagala ng’ayamba abantu abatatuukiridde okumusemberera. Ekyo kijja kutuleetera okwongera okutegeera Yakuwa n’okumwagala. Era kijja kutuyamba okwongera okumusemberera.—Soma Zabbuli 25:14.\nNYWEZA ENKOLAGANA YO NE YAKUWA\n17. (a) Magezi ki amalungi Azaliya ge yawa Asa? (b) Mu ngeri ki Asa gye yalemererwa okukolera ku magezi Azaliya ge yamuwa, era biki ebyavaamu?\n17 Kabaka Asa bwe yamala okuwangula eggye ly’Abaesiyopiya, nnabbi wa Katonda Azaliya yawa Asa n’abantu be amagezi gano amalungi: “Mukama ali nammwe bwe munaabanga naye; era bwe munaamunoonyanga, munaamulabanga; naye bwe munaamuvangako, anaabavangako mmwe.” (2 Byom. 15:1, 2) Eky’ennaku kiri nti oluvannyuma lw’ekiseera, Asa yalemererwa okukolera ku magezi ago. Eggye ly’obwakabaka bwa Isiraeri bwe lyajja okumulumba, Asa obuyambi yabunoonyeza mu Basuuli. Mu kifo ky’okuddamu okusaba Yakuwa amuyambe, yasalawo okukola endagaano n’abantu abataali baweereza ba Yakuwa. Eyo ye nsonga lwaki Asa yagambibwa nti: “Okoze eky’obusirusiru; olw’ekyo okuva leero ojja kubanga n’entalo.” Emyaka gyonna egy’obufuzi bwa Asa egyasembayo gyali gya ntalo. (2 Byom. 16:1-9) Ekyo kituyigiriza ki?\n18, 19. (a) Singa tukizuula nti waliwo ekintu kyonna ekitandise okutwawukanya ku Katonda, kiki kye tusaanidde okukola? (b) Tuyinza tutya okweyongera okusemberera Yakuwa?\n18 Tetusaanidde kukkiriza kintu kyonna kutuggya ku Yakuwa. Singa tukizuula nti waliwo engeri yonna gye tutandise okuva ku Yakuwa, tusaanidde okukolera ku bigambo ebiri mu Koseya 12:6, awagamba nti: “Kyukira Katonda wo: okwatanga okusaasira n’omusango, omulindiriranga Katonda wo ennaku zonna.” N’olwekyo, ka bulijjo tweyongere okusemberera Yakuwa nga tufumiitiriza ku kirabo eky’ekinunulo kye yatuwa era nga tufuba okusoma Ekigambo kye, Bayibuli.—Soma Ekyamateeka 13:4.\n19 Omuwandiisi wa Zabbuli yagamba nti: ‘Kirungi nze okusemberera Katonda.’ (Zab. 73:28) Ka ffenna tweyongere okuyiga ebisingawo ebikwata ku Yakuwa. Bwe tunaakola bwe tutyo, tujja kweyongera okumwagala. Bwe tuneeyongera okusemberera Yakuwa, naye ajja kweyongera okutusemberera mu kiseera kino era n’emirembe n’emirembe!\n^ lup. 3 Laba ekitundu ekikwata ku Asa ekirina omutwe “Omulimu Gwammwe Guliweebwa Empeera,” mu Omunaala gw’Omukuumi ogwa Agusito 15, 2012.\nOMUNAALA GW'OMUKUUMI—OGW'OKUSOMA MU KIBIINA Agusito 2014


Bukedde Online - Laba omukozi by'ayinza okutuusa ku mwana wo!\nNjagala ntebe ya FUFA - Allan Ssewanyana\nGavt. yaakwongera ebibiina by'obweggassi ebyuma ebyongera omutindo...\nEbigezo bya S.6 e Iganga bitambudde bulungi\nLaba omukozi by'ayinza okutuusa ku mwana wo!\nLaba abapere bwe baagala okusera ttabamiru...\nOKUNOONYEREZA okukoleddwa ekibiina ky’ensi yonna ekivunaanyizibwa ku nsonga z’abaana ekya UNICEF kulaga nti abaana abasoba mu bukadde busatu n’ekitundu (3,500,000) be batulugunyizibwa mu Uganda, abamu ne batuuka n’okufa.\nKu baana abo abatulugunyizibwa, abasinga obulungi bali wakati w’emyaka 5 ne 16 ng’ebikolobero bibakolebwako bazadde baabwe, ab’enganda zaabwe, abakozi ab’awaka ababalabirira, n’abantu abalala omuli n’abasomesa baabwe.\nOkutulugunya kuno, okusinziira ku lipoota ya UNICEF ey’omwaka 2013, kuli mu ngeri nnyingi omuli okubakabawaza, okutemwa embale, okutuusibwako obuvune, okukubwa emiggo egituusa n’okubalemaza, okwokebwa omuliro ne bagongobala, okubinikibwa emirimu ne beetamwa obulamu, okusuzibwa obubi, okugobwa awaka ne basibira ku nguudo, okummibwa emmere, okugaan ibwa okusoma n’ebikolobero ebirala.\nMusa Wandera emikono gyonna baagyokya.\nMinisitule ey’ebikula ky’abantu nayo erina okunoonyereza kwe yakola mu 2013 ne kizuulibwa nti eddembe ly’abaana 66 ku buli 100 mu Uganda lityoboolwa mu ngeri ezitali zimu ng’abamu babatigaatiga, okuwemulwa, okusobezebwako n’okukakibwa omukwano abantu ababeera nabo awaka ne ku masomero ne mu makubo gye bayita.\nPoliisi ya Uganda nayo mu lipooota yaayo ku buzzi bw’emisango ey’omwaka 2012 yalaga nti okukabawaza abaana abato kwali kweyongedde ebitundu 5 ku 100 nga mu mwaka ogwo (2013) emisango 8,000 egy’abaana abasobozeddwaako gye gyali giroopeddwa ku Poliisi.\nOno baamwokya ku mutwe n’emikono.\nEkibiina ky’obwannakyewa ekya Save Street Children Uganda (SASCU) ekiyamba ku kusitula embeera z’abaana ab’oku nguudo kyakoze okunoonyereza mwe kyazuulidde nti abaana obukadde munaana bali mu bulabe obw’okutuusibwako n’okukolwako ebikolobero olw’embeera gye balimu awaka n’abantu abakyamu ababeetolodde.\nOkunoonyereza kuno era kwazudde nti ku baana abo obukadde omunaana, abaana obukadde mukaaga babeera mu maka agajjudde ennaku n’obwavu nga kino nakyo kibassa mu mbeera eyinza okubaviirako okutulugunyizibwa n’eddembe lyabwe okutyoboolwa.\nMartin Alaku baamukubira kufuka ku buliri.\nEkibiina kya African Network for the Prevention and Protection against Child Abuse and Neglect, (ANPPCAN) nakyo kirina okunoonyeza kwe kyakola ku kutulugunya abaana mu Uganda ne kizuula ng’abaana b’omu bitundu eby’omu Busoga be basinga okukolwako ebikolobero.\nMu kunoonyreza kuno, Busoga eddirirwa ekitundu kya Acholi mu kutulugunya abaana. Aba ANPPCAN bagamba nti ebikolobero ebisinga okukolebwa ku baana mu bitundu ebyo, kwe kubasobyako n’okubatusaako obuvune ku mibiri.\nAba ANPPCAN baakizudde nti ku baana abasobezebwako mu Uganda, emisango 60 ku buli 100 gyokka gye gituuka ku Poliisi, gisirikirwa oba babimalira eyo, abaana ne basigala mu bulimu kubanga abamu basiigibwa n’endwadde.\nAb’ekibiina kya SASCU bagamba nti mu kiseera kino, abaana 105,000 ne balina obulwadde bwa siriimu. Buli mwaka abaana 20,000 be basiigibwa siriimu okusinziira ku kibiina kya SASCU.\nSsebuuma bamwokya ku butuuliro.\nKu baana abalwadde ba siriimu, aba SASCU bagamba nti abafuna obujjanjabi bali 27 bokka ku buli 100, abasigadde baliwo ku lwa Katonda!\n‘Bakama baffe nabo batukolako ebikolobero lwa kusirika!’\nOKUNOONYEREZA okukoleddwa ekibiina ekirwanirira eddembe ky’abakozi n’abaana ekya Platform For Labour Action (PLA) kuzudde nti mu Uganda, abakozi b’awaka 78 ku buli 100 batulugunyizibwa bakama baabwe.\nAbakozi babatulugunya mu ngeri nnyingi, omuli okubakuba kibooko n’okubasambasamba abamu ne baggyamu n’endwadde.\nOkunoonyereza kwakolebwa mu March wa 2014, mu Kampala ne Wakiso.\nOmukungu w'ekibiina kino, , Isaac Arinaitwe agamba nti abakozi b'awaka abasinga obungi bakolera mu bugubi olw’engeri embi gye bayisibwamu nti era abamu ekiruyi bakimalira ku baana ba bakama baabwe.\nKale Arinaitwe agamba nti ebikolobero ebyefaanaanyirizaako ebyakoleddwa omuwala Jolly Tumuhiirwe eyatulugunyizza omwana ow’emyakaebiri Aneela tabyewuunya.\nEBIMU KU BIVAAKO ABAKOZI B’AWAKA OKWEYISA OBUBI\nOkusasulwa ssente entono, mu Kampala ne Wakiso kyazuuliddwa nti basasulwa wakati wa 10,000 ne 50,000/- buli mwezi.\nOkulyazaamanyizibwa ssente entono ze basasulwa. Kyazuuliddwa nti abakozi b’awaka 28 ku buli 100 babalyazaamanya.\nOkukubibwa kibooko era 16 ku buli 100 baagambye nti babakuba ate bangi bafa kimugunyu!\nAbakozi 22 ku buli 100 baagambye nti babavuma nnyo mu maka gye bakolera.\nAbakozi 8 ku buli 100 baagambye nti bammibwa emmere. Abalala baagambye nti balya efisse ng’abaawaka bamaze okukkuta.\nWaliwo abayitibwa amannya agabalengezza, oba okubalangira amawanga, eddiini oba ekikula.\nAbamu bakakibwa omukwano naddala bakama baabwe, kyokka bangi teboogera wadde okuloopa ku Poliiis olw’okutya okufiirwa omulimu.\nAbakozi kumpi 90 ku buli 100 tebawummulako, omwaka bagumalako nga bakola ennaku zonna.\nAbakozi abamu baagambye nti basuzibwa nga mbwa nga basula wansi ku ttaka ku bufaliso obw’oluwewere. Abamu basula mu sitoowa.\nAbakozi 15 buli buli 100 baagambye nti babinikibwa emirimu ne batafunako wadde obwekyusizo.\nAbalala baagambye nti ne bwe balwala, tebabajjanjaba.\nOkuboozesa obuwale bwa bakama baabwe obw'omunda.\nAbakozi bangi bwe balwaza oba okufiirwa, bakama baabwe tebabakkiriza kudda mu kyalo wabula babatiisatiisa okubagoba.\nBa bboosi abamu balina amateeka ag’ekikopi ge bawa abakozi nga tebabakkiriza kutuula nabo wamu nga balya emmere wabula babagobera mmanju.\nAbakozi abamu balisibwa emmere ya njawulo ku b’awaka. Amaka agalimu emize gino, bili lwe bafumba enkoko oba ennyama, omukozi bamuwaayo 500/- yeegulire ebinyeebwa oba mukene\nOkubasasuza ebintu by’awaka ebyatise oba ebifudde\nJoy Namuwaya baamuyiira mazzi agookya\nAba PLA baategeezezza nti okunoonyereza kwabwe kuzudde nga ba bboosi abakyala be basinga okuliisa abakozi akakanja.\nBaminisita basiimye Agataliiko Nfuufu\nBAMINISITA okuli Mary Karooro Okurut, ow’ekikula ky’abantu ne Ronald Kibuule ow’abavubuka n’abaana, basiimye Agataliiko Nfuufu ku Bukedde TV olw’okukulemberamu okulaga akatambi k’omuwala Jolly Tumuhiirwe ng’atulugunya omwana.\nBukedde TV ye yasoose okulaga akatambi kano mu mawulire g’Olwokutaano lwa wiiki ewedde, ekyasaanudde abakulembeze ku mitendera gyonna ne bayingira mu nsonga eno.\nKibuule ne Karooro baasiimye Bukedde TV ne basemba egende mu maaso ng’eraga ebikolobero ebikolebwa ku baana ne mu maka, birwanyisibwe.\nOno kitaawe yeyamusibira mu katimba kano\nLaba omukozi by’ayinza okutuusa ku mwana wo!\nAbatunda ettaka mwefiiriza zaabu - Sempijja\nBamukutte n'amasimu amabbe\nLwaki sikuba serefu?\nAbantu bakwatiddwa olwâ€™okutabula okulonda e Mukono\nMuseveni akulembedde aba NRM ne DP nayo eyungudde abaayo\nNjagala ntebe ya FUFA - All...\nAllan Ssewanya omubaka wa Makindye West alangiridde nga bw'agenda okwesimbawo ku ntebe ya Pulezidenti wa FUFA asigukkulule...\nGavt. yaakwongera ebibiina ...\nMINISITULE y'ebyobusuubuzi esuubizza okwongera ebibiina by'obwegassi obuyambi bw'ebyuma ebissa ebirime n'ekigendererwa...\nEbigezo bya S.6 e Iganga bi...\nEBIGEZO by'abayizi ba S.6 bitandise bulungi era mu budde awatali buzibu bwonna okwetooloola amasomero ag'enjawulo...


Bukedde Online - Omutaka Ndugwa akambuwadde ku bayigga omuziro Effumbe\nOMUKULU w’ekika ky’Olugave omutaka Ndugwa Fred Katende alagidde abantu bonna naddala ab’eddira Olugave okubeera obulindaala buli lwe balaba ayigga omuziro gwabwe bamukwate lutali luno atwalibwe mu mbuga z’amateeka avunaanibwe.\nOmutaka Ndugwa Fred Katende ng'ayogerako eri abazzukulu.\nNdugwa okwogera bino yasinzidde ku mukolo ogw’okukuza olunaku lw’Olugave mu nsi yonna ogwabadde ku Pope Paul Memorial Hotel mu ndeeba ku lw’omukaaga nga 10th/2/2018.\nNdugwa yategeezezza nti olugave kye kimu ku bisolo ebisinga okuyigganyizibwa mu nsi yonna era nga ebika by’olugave ebimu bigenda bigwawo olw’okubiyigga ennyo.\n“Twekembe tulwanyise abayigga olugave tusobole okukuuma omuziro gwaffe, n’abazzukulu abalijja mu maaso basobole okugulabako”. Katende bwe yagambye.\nYayongeddeko nti bbo nga ab’eddira olugave bagenda kukwatagana n’ekitongole ekivunanyizibwa ku bisolo ekya Uganda Wild Life Authority bongere okusomesa abantu ebikwata ku Lugave n’okukiyambako mu kukuuma Olugave nga teruyigganyizibwa mu ggwanga.\nKatende era yayanjudde enteekateeka ey’okuzimba ekizimbe kya myaliiro esatu, okunabeera wofiisi z’ekika, etterekero ly’ebyedda (museum) n’essomero ly’ebyemikono ng’emu ku nteekateeka ey’okukulakulanya ekika.\nYagambye nti kimukwasa ensonyi okulaba nga ebika ebirala bikola pulojekiti ezivaamu ensimbi naye eky’Olugave nekisigaliranga emabega n’agamba nti nga ye Ndugwa aliko tagenda kukkiriza bugayaavu buno kugenda mu maaso.\nYe katikkiro w’ekika kino Godfrey Katende yenyamidde olwabantu abaakwasibwa okukuuma ettaka ly’ekika ate okuliddako ne balitunda n’agamba nti kino singa tebaakikomye ekika kyabwe kituuse okusaanawo.\nOmukolo guno gwetabiddwaako eyaliko katikkiro wa Buganda Joseph Mulwanyamuli Ssemwogerere.\nAbembogo beebuga! Kabaka asiimye balanye mu maaso ge


Bukedde Online - Omuzungu wa Vipers atuula bufoofofo\nVipers - BIDCO e Kitende\nSoana - Bright Stars, Kavumba\nVIPERS bwe yalemaganye ne Bright Stars (0-0) e Matugga ku Lwokubiri, omutendesi waayo Omuzungu, Miguel da Costa yeekwasizza kisaawe. Yagambye nti ekisaawe ky’e Mwereerwe okumpi n'e Matugga kibi nnyo nga kyalemesezza abazannyi be okusamba omupiira 'omuyonjo'.\nOlwavudde ku ekyo ate n'awalalira ddiifiri Denis Batte nti yadibaze omupiira n'adda ne mu kati. Leero (Lwakutaano), Vipers ezannya omupiira ogwokubiri mu Azam Uganda Premier League ng'enoonya kimu buwanguzi okuzza omutima gwa nnyiniyo, Lawrence Mulindwa. Bakyazizza BIDCO mu St Mary’s Stadium e Kitende mu mupiira Miguel gw'alina okuwangula asigale ng'akyateekebwamu obwesige bw'okuwangula ekikopo.\nOmupiira guno mukulu nnyo eri ttiimu zombi kuba buli emu yakoze maliri mu gwe yasookeddeko mu liigi. Ku ludda lwa Vipers, guno gwe gusoose mu kisaawe kyayo sizoni eno nga Miguel okutandika n’obuwanguzi abawagizi be yasuubizza ekikopo gye buvuddeko bamulabemu omulamwa.\nEkirala, Vipers yaguze abazannyi bangi nga singa ekubwa mu maka gaabwe, kyongera okussa Miguel ku puleesa. Miguel yakkirizza nti omupiira guno mukulu nnyo eri ttiimu ye kuba ebigendererwa byaffe kuwangula kikopo n'awera nti, "Tugenda kulwana tufune obuwanguzi kuba buli kimu tukikoze mu kutendekebwa.” BIDCO etendekebwa Kefa Kisala.\nNdi muwala mulungi ggwe olaba otya?\nAbadde atigomya Kawempe bamuttidde mu bubbi


Bukedde Online - Avuze Nkangi okumala emyaka 38 ayogedde\nEbintu by’otoyinza kwerabira ku Mayanja Nkangi...\nOkubeera omulamuzi tekinneerabiza maka -Bamugemereire...\nEbbanga lyonna lye mmuvugidde, twafunako akabenje omulundi gumu bwe twatomeragana n’emmotoka ya Charles Muhangi bwe twali tuva e Masaka kyokka tewali yakosebwa, wadde ng’emmotoka yayonooneka.\nMAYANJA Nkangi w’afiiridde ng’ali mu kuwandiika kitabo, ekibadde tekinnaggwa ekikwata ku byafaayo bya Buganda naddala engeri amagye gye gaalumbamu olubiri mu 1966 n’engeri Obwakabaka gye buzze butambula okutuusa mu kiseera kino.\nChristopher Kato Nsubuga, abadde ddereeva wa Nkangi okumala emyaka 38 yategeezezza nti ekitabo kya Nkangi kimutwalidde obudde bungi, era buli kaseera k’abadde afuna ng’awandiika.\nKyokka ekibi atuuse kufa nga takimalirizza, era tekinnnamanyika oba nga aba famire banaasobola okukifulumya w’atali.\nKato yagambye nti yamanya Nkangi mu 1964 ng’afuuse Katikkiro wa Buganda ng’eyamumutuusaako yali mukulu we Ereneo Bwanika.\nOno Nkangi yali amuyita kkojjaawe nga ye yabasisinkanya n’atandika okwogera naye.\nKyokka mu 1979 nga Nkangi akomyewo mu Uganda baddamu okukwatagana nga mu kiseera ekyo Kato yali tateredde kuba entalo zaali zimuyisizza bubi.\nKato agamba: “Mu kumpa omulimu, Nkangi yasooka kumbuuza linnya lyange ne kye neddira n’ambuuza nti, okakasa onoonvuga?\nNamuddamu nti omulimu nja kugukola.\nYanzija Namayumba mu Busiro gye nali mbeera mu kiseera ekyo.\nAba minisitule y’ebyentambula baali bangaanyi okumuvuga nga beekwasa nti sirina bbaluwa ya S.4.\nKyokka Nkangi yabaddamu nti tebambuuza bbaluwa, wabula bangezese. Olwangezesa nga mmanyi, ne banvaako.\nEkimu ku bye mmukakasaako, simanyi oba eriyo abadde ayagala Obwakabaka okumusinga.\nAbadde tayinza kwogera ku Kabaka kibi wadde Buganda ne bwe mubeera mu kyama.\nAbadde musajja wa njawulo, nga bwe yeesiga omuntu amwesigira ddala.\nNsubuga abadde ddereeva wa Nkangi ng’anyumya.\nSiryerabira ekiseera Nkangi we yeesimbirangawo e Masaka, nga nze gw’akwasa ensawo ya ssente.\nBwe yalinga aginsaba abeereko omuntu gw’awa ssente ng’ansaba mu buwombeefu nti, “ssebo nsaba ku nsawo yo”.\nAbadde asanyukira nnyo okumubuulira amazima. Nga tafaayo ne bw’okola ekimunyiiza kasita omubuulira ekituufu ekikulemesezza.\nAbadde awoomerwa caayi ne sooda, nga takozesa kitamiiza kyonna.\nAbadde ayagala nnyo ennyama n’ettooke, kyokka ng’asanyukira nnyo amuwadde oluwombo naddala nga si lusiike. Bwe yalulyanga ng’akomawo mu mmotoka ng’alutenda.\nAbadde akwata obudde era ekiseera ky’amaze mu Gavumenti ne ku mirimu gye nga ssaawa zigenda okuwera 2.00 nga yatuuse dda ku mulimu.\nAbadde tanyumirwa biduula era simutwalangako mu ndongo oba ekifo ekisanyukirwamu.\nObudde bw’okukola bulijjo bwe buggwaako nga tetulina lukiiko lwe tugendamu nga tuvuga kudda waka.\n‘Talidde ku nguzi’\nRonald Nsubuga Balimwezo, meeya w’e Nakawa yategeezezza nti Nkangi okuweereza emyaka egisoba mu 50, kyokka nga takwatibwangako mu buli bwa nguzi kiraga omuntu ow’enjawulo.\nAmujjukira olw’okuleeta ekiteeso ekyatandikawo Kyambogo yunivasite egunjudde abangi.\nBidandi Ssali ne Mayanja Nkangi be bantu abaamusikiriza okuyingira ebyobufuzi, era yasabye buli muntu okumuyigirako okulumirirwa ensi ye.\nEBIYAMBYE NKANGI OKUWANGAALA\nAbadde asoma nnyo ebitabo era ng’alina n’etterekero ly’ebitabo mu kisenge kye. Obudde bwe obw’eddembe abadde abumala asoma. Kino kimuyambye okwekuuma nga mumanyi era tawunzeeko ng’abakadde abamu.\nAbadde muyonjo mu by’alya, ennyambala n’ebifo byonna by’abeeramu. Kino kimuyambye obutalumbibwa ndwadde eziva ku bucaafu era n’abeera mulamu.\nSaudah Gwokyalya, eyasikira maama wa Nkangi yagambye nti obulamu bwa Nkangi takakaalukanye nnyo. Yasomera mu masomero malungi era abadde mu bifo eby’obuvunaanyizibwa, ekikuumye omubiri gwe nga mulamu bulungi.\nEkimu ku kintu ky’abadde talekaayo, ke kamwenyumwenyu era ng’abeera musanyufu buli kadde. Kino kibadde kimuyamba obuteekuumira mu birowoozo kuba essanyu ddagala lya birowoozo. Abadde amanyi okukuba gw’anyumya naye akayi ku ttaka ng’asanyuse.\nAbadde atya Katonda era nga mulokole mu kkanisa ya Uganda era buli ky’ayogera ng’ajuliza Bayibuli.\nTanywedde ku kintu kyonna kitamiiza obulamu bwe bwonna.\nAbadde amatira amangu nga talulunkana na bya nsi. Abamu babadde batuuka n’okumujerega kuba aludde mu bifo eby’amaanyi, kyokka nga tabalirwa mu bagagga.\nAbadde tayagalira ddala kwesembereza kintu kitali kikye. Kino kimuyambye obutabeera na mpalana mu bantu.\nMukyala Gwokyala yagambye nti talyerabira eyali omukozi wa Nkangi bwe yamunyumiza bwe baakyusa Gavumenti n’alagira omukozi atwale ssente ze yalina mu boobuyinza. Omukozi yakanda kumugamba nti ‘mukama wange Gavumenti baagiwambye n’amuddamu nti, “wadde baagiwambye, kyokka Uganda teyavuddewo” era n’azizzaayo!\nAbadde akyogera lunye nti amazima gafuula omuntu ow’eddembe era ng’agalaga ne mu by’akola. Kino kimuwadde emirembe mu bulamu bwe.\nAbadde assa mu buli muntu ekitiibwa ne bw’abeera muto ku ye.\nMayanja Nkangi abadde tayinza kwogera ku Kabaka kibi wadde Buganda ne bwe mubeera mu kyama.


Bukedde Online - Abadde atta aba sipensulo bamwogezza bw'akikola\nEmbeera y'abasibe e Katojo eyunguzizza aba...\nNannozi yategeezezza naye tamanyi buvumu gy’abuggya ng’ali ku ‘minsoni’ nti kyokka okuttisa emiguwa kumwanguyira kubanga kuba kwa kasirise okutaliimu masasi gayinza kulabula baserikale.\nCharles Lutaaya bba wa Nannozi yakwatiddwa ate ye Nannozi yakkirizza okutuga aba sipensulo.\nPOLIISI ekutte omukazi gw’erudde ng’enoonya abadde apangisa abavuzi ba sipensulo n’abatuga n’abatta n'abba emmotoka. Bamwogezezza nga yakatta bana baggya ku siteegi ez’enjawulo mu Kampala.\nAidah Nannozi naye akyusakyusa amannya baamukutte ne bba Charles Lutaaya nga poliisi yabazingirizza mu kazigo e Kinnawattaka gye babadde beekukumye oluvannyuma lwa poliisi okutwala ekiseera ng’ebalinnya akagere.\nAbavuzi ba sipensulo abana Nannozi be yakkirizza nti abadde mu lukwe lw’okubatta kuliko; Charles Matovu abadde owa siteegi y’e Bugoloobi gwe basse gye buvuddeko omulambo ne bagusuula ku lw’e Mityana ye yamukwasizza.\nNannozi poliisi yamwogezza engeri gye yaluse olukwe okutta Matovu n’ategeeza nti yagenze ku siteegi e Bugoloobi Matovu w’abadde asimba.\nNannozi kw'olwo yayambadde ‘Sharia’ ng’alina akaveera mwe yabadde aterese omuguwa.\nYapangisizza Matovu n’amutegeeza nti amutwala Mityana wabula nga balina be bagenda nabo nga baakubasanga Busega.\nOlwatuuse e Busega ne babassaamu ne beeyongerayo, olwatuuse mu lugendo wakati Nannozi n’amwambika omuguwa. Matovu mu kwerwanako emmotoka yazunze mu luguudo n’atomera.\nMatovu baamusse ne bamusuula wabweru wabula naye emmotoka yabadde emaze okutomera nga tebakyasobola kweyongerayo nayo kwe kugibuukamu ne badduka.\nEngeri poliisi gye yamuzudde\nPoliisi yasiseewo mmotoka okugitwala e Mityana muno mwe yasanze essimu y’omugenzi n’enoonyereza ku baabadde basembyeyo okumukubirako n’erondoola Nannozi ne banne abaabadde bakubye ku ssimu eno n’ebakwata.\nNannozi mukazi munene muggumivu, atunuza bumalirivu ayambala ebiteeteeyi kyokka yategeezezza nti bw’abeera agenda ku ‘minsoni’ ayambala bya kisiraamu abamulaba ne bayaayaanira 'Hajati' alabika ssente era bakkiriza mangu okuteeseganya naye.\nAb'enganda z’abavuzi ba sipensulo abazze battibwa baagenze ku poliisi e Katwe okuwa obujulizi ku nfa y’abantu baabwe n’okwongera okuwa poliisi obujulizi obunaagiyamba okulumiriza Nannozi mu kkooti avunaanibwe ogw’obutemu.\nAbalala be yayogedde be yaakatta kuliko;\nHajji Noorudin Nsubuga ow’e Nateete baamupangisa ne bamuttira e Mubende, Sebaggala eyali akolera e Busega ne Eric Ruzindana eyali owa siteegi ya Volcano okuliraana siteegi ya bbaasi za Jaguar mu Kampala. Nannozi baamugguddeko omusango gw’obutemu ku fayiro SD: 72/13/09/2016.\nNAMWANDU WA MATOVU AYOGEDDE:\nJudith Tushabe namwandu wa Matovu ab’e Namasuba Pala Zooni yagambye nti, bba abadde tasussa ssaawa 4:00 nga tannaba kukomawo waka wabula kw’olwo yalaba obudde bugenze kwe kumukubira essimu n’evuga nga tagikwata.\n"Nalinda okutuusa enkeera nagenda okuddamu okugikuba eyagikwata n'anneeyanjulira nti, muserikale n’antegeeza nti nnannyini ssimu baamusse.\nYantegeeza nti omulambo guli mu ggwanika e Mityana nagenda okutuukayo ng’omulambo gulimu omuguwa mu bulago. Twamuziise Ntungamo", bwe yagambye.\nSSENTEBE WA SIPENSULO AYOGEDDE:\nSsaalongo Erias Musoke, ssentebe w’ekibiina kya Kampala District Special Hire Operators and Drivers Association (KADSHOGA) omwegattira abavuzi ba sipensulo yagambye nti abantu bajja nga bakasitoma ne babasuubiza okubasasula ssente ennyingi ezisikiriza naye nga baagala kubatta.\nAgamba nti babapangisa ku ng'endo empanvu ng’okuva e Kampala okudda e Mbarara bwe batuuka mu kkubo ne babeefuulira.\n"Bakuggyako ebikwogerako byonna ne babitwala olumu ne kiremesa poliisi okumanya omuntu n’abulwako abamulondoola.\nOlumu obuzibu bwe tusanga, munnaffe bw’asimattuka ate poliisi gw’esooka okukwata ng’egamba nti yeekobaanye n’ababbi ne babuzaawo emmotoka.\nOmu ku bagudde mu kitimba kino kuliko Richard Matovu kati ali Luzira", bwe yagambye.\n1 Norodeen Kawuma yali akolera ku siteegi y’e Wandegeya bamuttira Nakigalala.\n2 Farouk Nyonyintono yali akolera ku siteegi ye Bwaise baamuttira Kansanga.\n3 Nyanzi yali akolera ku siteegi y'e Masaka baamuttira Gayaza omulambo gwe ne bagusuula mu nnyannja.\n4 Musoke yali akolera ku Corporative siteegi baamuttira Masaka.\n5 Siraje Kaweesa yali akolera ku siteegi y'e Bwaise baamuttira Wattuba - Matuga era nga yali avuga mmotoka nnamba UAG 934X.\n6 Mansoor Mutagubya yali akolera ku siteegi y’e Namasuba baamuttira Lweza.\n7 Elly Ssebuufu yali akolera ku Alkright siteegi baamuttira Kitende mu Junuary 25,2016.\n8 Erias Kafeero yali akolera ku siteegi y’e Seeta baamutta ne bamubbako emmotoka Raum UAQ 194Y.\n9 Lawrence Kaweesa yali akolera Wandegeya baamutta, mmotoka UAP 127G ne bagitwala.\n10 Saadi Kiggundu yali akolera ku Corporative Bank baamutta ne bamutwalako emmotoka UAV 294A.\n11 Charles Muluya yali akolera ku siteegi y'e Bwaise baamutta.\n12 Raymond Nkata baamuttira Ndejje.\n13 Meddie Bukenya yali akolera ku Petro City e Makindye baamuttira Salaama Kyamula mmotoka UAS 804C ne bagitwala.\n14 William Wamala yali akolera Kibuye baamuttira Salaama.\n15 Brian Lusoba yali akolera Kamwokya baamuttira Kololo emisana ne bamutwalako emmotoka nnamba UAQ 644U.\n16 Augustine Kiganda yali akolera ku Namirembe road baamuttira Nsangi ne bamutwalako mmotoka UAK 254K.\n17 Jude Lubega baamuttira Ssisa.\n18 Peter Badokwaya yali wa siteegi y’e Mengo ku ddwaaliro bamuttira Ssentema ne baamutwala emmotoka nnamba UAP 061.\n19 Mukasa yali akolera ku siteegi y’e Lubaga ku ddwaaliro baamuttira Lusaze.\n20 Costantine Ssempala yali akolera Wandegeya baamuttira Kajjansi.\n21 Musa Mukasa yali akolera ku Magoba Arcade bamutiira Kalungu -Masaka.\n22 Azalia Kafuluma yali akolera Kajjansi baamuttira Buwama.\nAbakristaayo mwenenye ebibaggya ku Katonda


Bukedde Online - Abajaasi ba Korea 200 bafiiriddemu mpuku\nAbajaasi ba Korea 200 bafiiriddemu mpuku\nBaroza ayogedde ekyamutwala we battira Kaw...\nNORTH Korea eguddemu ekyekango, abajaasi abasoba mu 200 bbomu bwe zitulise ne zibookya bonna. Entabwe yavudde ku ttaka eryabumbulukuse ne libuutikira abajaasi bano nga bali ne bbomu zaabwe.\nEttaka olwabumbulukuse, bbomu ne zibaluka omulundi gumu; omuliro n'erikka ne bikwata ekifo kyonna era bonna ne basaanawo. Enjega eno egudde mu kifo omuli ekkolero ly’ebyokulwanyisa ebya nukiriya ekiyitibwa Punggye-ri ekisangibwa mu nsozi z’e Mantapsan mu mayiro nga 50 okuva ku nsalo ya North Korea ne China.\nAmawulire ag’okufa kw’abajaasi ab’eggye lya North Korea erya Korean People's Army (KPA) gasoose kufulumira ku TV Asahi ey’omu Japan n’oluvannyuma ne gasaasaana ng’omuliro ogw’oluyiira ku mikutu gy’amawulire mu South Korea ne Amerika.\nTV Asahi etegeezezza nti, abajaasi nga 200 babadde batwala bbomu ennene nga bagiyisa mu mukwesese omunene ogwasimibwa wansi mu ttaka kyokka ettaka ne libabuutikira, kyokka mu kaweefube ow’okubataasa, abajaasi abalala abasoba mu 200 tebaluntonze. Omukutu gw’amawulire ogwa Yonhap ogw’omu South Korea gwategeezezza nti, bbomu eyabadde etambuzibwa abajaasi abaabadde bagitambuza baafudde bonna.\nEkifo Punggye-ri, kigambibwa nti North Korea we yaweeseza bbomu nnamuzisa eyagezesebwa nga September 3, 2017 n’ereeta Musisi munda mu North Korea n’amawanga ag’omuliraano; China, South Korea ne Russia.\nBbomu North Korea gye yatulisa ya kika kya Hydrogen bomb (H-bomb) nga y’amaanyi n’obulabe obutalojjeka ng’ekubisaamu emirundi ettaano bbomu nnamuzisa Amerika gye yakuba n’esaanyawo ekibuga kya Japan ekya Nagasaki nga August 9, 1945 ate emirundi esatu bbomu nnamusiza Amerika gye yakuba ekibuga Hiroshina nakyo ekya Japan nga August 6, 1945 nga bbomu zombi zaakutula Japan enkizi, Ssematalo owookubiri, (1939-45) n’akoma awo.\nOmukungu wa gavumenti ya South Korea ategeezezza ab’ekitongole ky’amawulire ekya Yonhap nti akabenje omwafiidde abajaasi ba North Korea 200 kaavudde mu maanyi ga bbomu eya nukiriya eyagezesebwa mu September n’enafuya omukwesese gwe baabadde bakozesa.\nBbomu eya nukiriya yaleeta Musisi ow’amaanyi n’ereeta enjatika ez’amaanyi mu ttaka nga kino kye kyavuddeko empuku mwe baabadde bayisa bbomu eyo okunafuwa, ettaka ne ligwamu. Gavumenti ya North North Korea tennabaako ky’enyega ku kabenje kano kyokka kigambibwa nti, omukulembeze wa North Korea Kim Jong Un alagidde minisita ow’ebyokwerinda Gen. Pak Yong Sik okumuwa lipoota ku kufa kw’abajaasi\nEddiini etulemesezza okweyanjula\nAbeng'ambo mwesonyiwe amaka gaffe\nWilliam nzikiriza nkole tusobole okukulaakulana


Bukedde Online - By’osaana okumanya ku kusinda omukwano\nBy’osaana okumanya ku kusinda omukwano\nBaze yezza omwana wange n’amufuula muggya...\nOKUSINDA omukwano tekukoma ku kukkakkanya busungu bwokka wabula kukola ng’eddagala ne ku birala\nOKUSINDA omukwano tekukoma ku kukkakkanya busungu bwokka wabula kukola ng’eddagala ne ku birala.\n1 Okuwonya obulumi: Joseph Lutwama akola ogw’okubudaabuda abantu omuli n’abaagalana owa Nana Counseling Services agamba nti okusinda omukwano kusumulula obusimu obukkakkanya obulumi mu mubiri era buzuuliddwa nti bukendeeza ku bulumi obubeera mu magulu, buwonya omutwe oguluma, n’obulumi abakazi bwe bafuna mu ndira nga bagenda mu nsonga.\n2 Okukkakkanya situleesi: Omuntu okubeera mu mbeera y’okweraliikirira, okukoowa, okutawaanyizibwa mu bwongo bisobola okukkakkanyizibwa n’okusinda omukwano. Akaboozi kayamba omubiri okusumulula ebirungo ebiwuliza omubiri obulungi ne kiyamba okuggyawo situleesi.\nOkunoonyereza kulaga nti okusinda omukwano kukkakkanya abadde yeeraliikiridde okwogerera mu bantu abawerako, ekiwuggwe ne kimuvaamu.\n3 Okufuna otulo: Abaagalana bwe bafuna akaboozi ne kababukala bulungi obwongo bukkakkana ne bafuna otulo.\nAte kiyitirira ng’abaagalana batuuse ku ntikko kuba waliwo obusimu obusasaanira omubiri ne gotoowolokoka.\n4 Kookolo w’omu busajja; Abasajja batera okufuna kookolo abaleetera okuzibikira mu busajja. Wabula ekimu ku biyamba okukendeeza emikisa gy’okumufuna kwe kusinda omukwano.\nOkunoonyereza mu byobulamu kulaga nti omusajja bw’atuuka ku ntikko emirundi 21 mu mwezi nga yeegasse n’omukazi kikendeesa ku mikisa gy’okufuna kookolo w’omu busajja.\n5 Amaanyi agalwanyisa endwadde: Abantu abakola akaboozi waakiri emirundi ebiri mu wiiki obwerende bwabwe ku kulwanyisa endwadde bweyongera.\nOkusinziira ku katabo ka The New England Journal of Medicine buli lwe mukola akaboozi ekirungo ky’embavu mu baserikale b’omubiri abalwanyisa endwadde kyeyongera, ekibakuuma nga tebalumbibwa nnyo ndwadde.\nKino kitegeeza nga tgemulina ndwadde nga siriimu, ez’obukaba, n’endala ez’omutawaana.\n6 Endwadde z’omutima: Abantu abakola akaboozi naddala abasajja waakiri emirundi ebiri mu wiiki, emikisa gy’okufuna endwadde z’omutima gikendeera. Okukola akaboozi kuyamba okukuuma ekirungo kya ‘estrogen’ ne ‘testosterone’ nga byenkana bulungi ekiyamba omutima okubeera obulungi.\n7 Kukola nga dduyiro: Okusinda omukwano kulina engeri gye kwongera ku sipiidi y’omutima kwe gukubira, kuleega ebinywa n’okusala ku masavu omuntu n’abeera ng’akola duyiro.\n8 Okugumya akawago: Okusinda omukwano naddala mu bakazi kuyamba ebinywa mu kifo awatuula akawago ne kiyamba akawago okukuuma obulungi omusulo.\n9 Okuleeta obwagazi: Abaagala gye bakomya okwegatta gye bakomya n’okufuna ekyoyerezi olwo abakyala buli lwe bakirowoozaako batoberera mu mbugo ne lasitiika ne zinaanuuka ekireeta okwagala okwegatta.\n10 Okwongera okwagalana. Lutwama agamba nti abaagalana bwe babeera beegatta tewatera kubeerawo kusoowagana era omukwano gwabwe gweyongera okuggumira.